Arrakala, zenbakietatik harago : Oarsoaldeko Hitza\nArrakala, zenbakietatik harago\nMartxoaren 8ko greba feministaren atarian sindikatuek salatu dute soldata arrakala ez dela kopuru soil bat, arazo politikoa baizik, zaintza lanak emakumeen bizkar utzi izanak betikotuta.\nOiartzungo udaletxeko LABeko langileak, arrakalari aurre egiteko landutako neurri zuzentzaileak aurkezteko prentsaurrekoan.\nAurtengo Martxoaren 8ko greba feministak zaintzaren berrantolaketa soziala izango du aldarri nagusienetakoa. Paktu sozial berri baten eskaera plazaratuko du grebaren bitartez Euskal Herriko Mugimendu Feministak, «zaintza lanak zapalduen bizkar» gera ez daitezen. Erakundeei eta gizonei urratsa egiteko eskatu diete.\nGrebaren atarian, bestalde, soldata arrakalak zaintza lanen banaketarekin duen lotura nabarmendu dute sindikatuek. Soldata arrakala kopuru bat baino gehiago dela ohartarazi dute, eta arazoa politikoa dela gaineratu, hain zuzen ere, zaintzaren zama emakumeen bizkar utzita sistemak betikotua.\nArrakala soldatetan ematen da, lan berbera egiteagatik edo balio bereko lanagatik emakumeek gutxiago kobratzen dutenean, baina arrakala ematen da baita ere langileak sexuaren arabera banatzen direnean, emakumeentzako enpresako zenbait arduretara iristea ezinezko bilakatzen denean, edota lan sektoreak feminizatu egiten direnean.\nEgiturazko arazo bat da arrakala eta hura bistaratzeko ahalegina bistakoa da Martxoak 8aren testuinguruan han eta hemen antolatutako ekitaldietan.\nFokua jarri nahian\nLehengo ostiralean, hilaren 22an, Soldata Arrakalaren Kontrako Eguna zela baliatuta, LAB sindikatuak mobilizazioak egin zituen han eta hemen. Oiartzunen, esaterako, batzar bat egin zuen udaleko langileekin, hain zuzen ere, udalean soldata arrakalaren gaia aztertu eta egoera hobetze aldera neurri zuzentzaileak proposatzeko.\nPasaiako egitarauan ere egin diote toki gaiari, Trintxerpen datorren asteko asteazkenean antolatutako mahai-inguruaren bitartez (19:00etan, alkateordetzan). Trintxerpeko solasaldian hizlari, besteren artean, Patricia Rodiño ariko da, lan arloko prebentzioko teknikaria. Haren ustez «arrakalaren gaia agerian jartzea premiazkoa da», oraindik ere jende askoren begietara existitzen ez den arazoa delako: «Arrakala existitzen dela ere ezbaian jartzen duen jendea bada, nahiz eta datuen bidez frogatu daitekeen. Baina ez gara soilik diru kantitateetaz hitz egiten ari. Behin-behinekotasunaz hitz egiten ari gara, emakumeek lan munduan dituzten baldintzez, ardura edo goiko postuetara iristea eragozten digun kristalezko sabaiaz… Soldata arrakalaz ari garenean horretaz ari gara».\nHonek guztiak zaintza lanekin duen loturaz hitz egingo dute Trintxerpen baita ere, gehienetan emakumeen bizkar geratzen diren zaintza lanek eragin zuzena dutelako arrakalan.\nHorregatik guztiagatik Rodiñok argi du: «Martxoaren 8an greba egitea oso garrantzitsua da. Kontzientzia hartu behar dugu, eta zaintza lanak inposatuak direla agerian utzi. Feminizatutako sektoreetan soldatak baxuagoak izatea salatu, eta egoera bidegabe honi buelta eman arte borrokatu».\nemakumeen batezbesteko soldatak handitu beharko lukeena arrakala desager dadin.\nBatez beste, urtean, gizonek emakumeek baino %33,7 gehiago kobratzen dute Hego Euskal Herrian, LABek emandako datuen arabera.\nUrteko batezbestekoak. Emakumeek, urtero, 22.875 euro irabazten dituzte, batez beste gizonek baino 7.699 euro gutxiago. Gizonek, 30.574 euro irabazten dituzte batez beste urtero.


Txinako gel zapatilen fabrika eta fabrikatzaileak | Huanyi\nTerapia hotzeko gel zapatilak berrerabilgarriak, oinak nekatuta eta hanpaturiko izotz bidezko tratamendu azkarra, oin beroak, diabeteak eragindako neuropatiaren mina eta kimioterapia.\nOihal bikainarekin fabrikatuta, gure zapatila hotz berrerabilgarriak erabiltzeko errazak dira eta gel hozkailua zapatilen beheko eta goiko aldean sartzen da oinak etengabe hozteko.\nfabrika BSCIk ikuskatzen du, gure produktuak SGS, CE, FDAk ziurtatuta daude.\nFabrika BSCIren auditoretza da, gure produktuak SGS, CE, FDAk ziurtatuta daude.\n10 urteko esperientzia OEM, ODM. Kolore pertsonalizatuak, logotipoa, paketeak iradokizun profesionalak eman ditzakezu, gel hotz paketeak mina arintzeko produktuetarako irtenbide onena garatzen lagun zaitzake.\nGel hotzetarako zapatilentzako, gure lantegiak tamaina eta kolore aukera desberdinak ditu, adibidez izotz urdina, urdina, arrosa, beltza.\nJarri gurekin harremanetan azken prezioen zerrendetarako!\nTerapia hotzeko gel zapatilak erabiltzeko erraza oinak zaintzeko:\nSinpleak eta eraginkorrak, gure hozteko gel zapatilak etxeko hotzeko terapia irtenbide bikaina dira minututan erliebea lortzeko. Beste familiako kideentzako kolore desberdinak sar ditzakezu, elkarrekin lasai egoteko.\n1. Zure produktuak nahikoa seguruak al dira janaria biltegiratzeko edo giza gorputzarako?\nGure material guztia PVC, PE, Nylon, Lycra, Gel ez da toxikoa FDA, MSDS, CE txostenekin.\n2. Zein da zure MOQ?\nOrokorrean MOQ 1000 edo 2000 bikote izan ohi dira. Behar izanez gero stock ehuna eta uhala ditugu, egoeraren araberako negozioa egin dezakegu bezeroak merkatua probatzeko laguntza onena emateko.\n3. Zein da zure inprimaketa?\nSerigrafia, offset inprimaketa, UV inprimaketa edo pegatinak jarri ditzakegu. Zure diseinuaren arabera inprimatzeko modu egokiak aukeratuko dituzu.\nordaindu% 30eko zenbatekoa T / T-k baieztatutako eskaeren ondoren. L / C eska dezakegu eskaeraren kantitatearen arabera.\n5. Doako laginak hornitu al ditzakezu?\nbai 1-3 pieza doako laginak zuretzako merkantzia bildu bitartean. Zure logotipoa edo zure forma pertsonalizatu behar baduzu, laginen kuota eztabaidatu beharko dugu inprimatzeko edo modeloaren kostuaren arabera.\nAurreko: eskumuturra izotz paketarekin\nHurrengoa: Hotz Terapia Galtzerdiak Oinak Zaintzeko\nIzotz Oparik Onena\nHozteko Gel Oinetako Kuxinak\nOin eta orkatilako izotz paketea


Lucio Urtubia anarkista historikoa hil da | Politika | Berria\nLucio Urtubia anarkista historikoa hil da\nCascanten (Nafarroa) jaioa zen, 1931n, eta igeltseroa zen ogibidez, baina nazioartean talde anarkistetan izaniko jarduera klandestinoaren ondorioz izan da ezaguna.\nLucio Urtubia, Cascanten, 2015ean BERRIAk eginiko elkarrizketa batean. Iñigo Uriz / Foku Tamaina handiagoan ikusi\nLucio Urtubia anarkista historikoa hil da gaur, 89 urte zituela. Cascanteko (Nafarroa) familia txiro batean jaioa zen, igeltseroa ogibidez, baina nazioartean talde anarkistetan izaniko jarduera klandestinoaren ondorioz izan da ezaguna. Parisen bizi zen, eta Frantziako hiriburuko etxean hil da.\nSoldadutza egiten ari zela joan zen ihesean Parisera, 1954an, eta han hasi zen talde anarkistetara biltzen. Bankuetan lapurretak egiten hasi ziren orduan, baina jauzia egin zuten gero: haren ekintza esanguratsuenetakoa zera izan zen, City Bank banku boteretsuarekin negoziazio mahaian eseri izana, bankuaren txeke faltsuak zabaldu ondoren.\nEhunka txeke zabaldu zituzten Latinoamerikan eta Europan zehar 1980ko urtarriletik 1982ra bitartean, talde anarkistak finantzatzeko. Frantziako Poliziak ezin izan zituen txekeak inprimatzeko plantxak eskuratu, eta, beraz, bankuak Urtubiarekin negoziatu zuen: «Plazera da ni bezalako gizajo batek hori lortzea. Haiek negoziatu nahi izan zuten. Baina bakarrik ez nengoelako lortu nuen. Gu 30 talde ginen, toki guzietako ekintzaileak, maitasunez beterikoak».\nLehenago hasi zen faltsifikatzaile lanetan. 1962an, Kubak Frantzian zeukan enbaxadoreak Ernesto Guevara Che Kubako orduko Industria ministroa aurkeztu zion Urtubiari, nafarrak azaldu ziezaion dolarrak masiboki faltsifikatzeko plan bat. Chek uko egin zion plan horri.\n2015eko irailean egin zion elkarrizketa Iker Tubiak BERRIArako. Orduan azaldu zuen, besteak beste, umetako Nafarroa gorroto zuela, ezkerra ongia egitera bideratu behar zela eta bera gehiago fidatzen zela «aita santuaz Felipe Gonzalez gizatxarraz» baino: «Baliabideak ongia egiteko dira. Ez naiz santu bat, eta, berriz jaio izan banintz, uste dut gauza bera eginen nukeela. Uste dut jabetza lapurreta dela, Proudhonek esaten zuen bezala. Ez nago jabetzaren aurka, baina jabetza ongia egiteko ez erabiltzearen aurka nago».\nBatzuetan, hitzaldi luze askok baino gehiago esplikatzen dute anekdota xumeek. 2014ko apirilean Donostiako Kortxoenean eginiko hizketaldi batean Urtubiak azaldutakoa jaso zuen Mikel P. Ansak: Ciudad Realen (Espainia) hitzaldi bat egin ostean, CNTren egoitza batera eraman zutela, eta, han, gazteek oso kezkatuta hitz egiten ziotela enpleguaz, enplegu faltaz. «Zer espero duzue, Zapatero etortzea lanpostuak ematera? Sortu! Sortu zuek!». Hitzaldi hura eman aurretik hots egin zioten gazte haiek, kooperatiba bat sortu zutela esateko.\nUrtubiaren hainbat pasadizo jasota daude, besteak beste, Txalaparta argitaletxeak argitaratutako Gerezi garaia liburuan, eta Jose Mari Goenagak eta Aitor Arregik zuzendutako Lucio dokumentalean.\nArnaldo Otegi EH Bilduko koordinatzailea izan da albistearen berri sare sozialetan eman dutenetako bat: «Gaur zendu da Lucio Urtubia. Laguna, burkidea eta borroka laguna. Agur eta ohore, Luzio!», idatzi du.\nBeste esparru batzuetatik ere agurtu dute Urtubia:\nAgur eta ohore Lucio! ðÂÂÂÂÂÂÂÂÂÂÂÂ pic.twitter.com/wV4xmFVXCX\n( ðÂÂÂÂÂÂÂÂ· Angela Mejias - 2017 Parise, preso eta errefuxiatuen aldeko manifestazioa) pic.twitter.com/AD5XcPv2SY\nLucio Urtubia paregabea joan zaigu. Bera ezagutu eta elkarrekin "Lucio" dokumentalean lan egitea bizitza profesionaleko esperientzia ederrenetakoa izan zen. Berarekin harremana egitea, betirako oparia.


Raul Garciak urtebetez luzatu du Athleticekin duen kontratua | Kirola | Berria\nRaul Garciak urtebetez luzatu du Athleticekin duen kontratua\nGutxienez, 2020ko ekainera arte ariko da erdilari nafarra talde zuri-gorrian. Kontratua luzatzeko klausula gauzatu dute berritzeko.\nAthleticeko erdilari Raul Garciak (Iruñea, 1986) urtebetez luzatu du talde zuri-gorriarekin duen kontratua. Hala, gauzak ondo bidean, 2020ra arte ariko da Bilboko taldean. Klubak ohar bidez eman du akordioaren berri; 2019ko ekainean zen amaitzekoa kontratua, baina hura urtebetez luzatzeko klausula gauzatzea erabaki dute bi aldeek.\nGarcia 2015-2016ko sasoian iritsi zen Athleticera, eta ordutik jokalari garrantzitsua izan da zuri-gorrien eskeman. Amaitu berri den sasoian 34 partida jokatu ditu Espainiako Ligan, eta 10 gol sartu ditu. Aurrez, Atletico Madrilen eta Osasunan aritu zen. Gorritxoekin egin zuen debuta lehen mailan, 2004-2005eko denboraldian.


referentziak: Possibilitate batzuk dira hobeak ezi beste batzuk\nPossibilitate batzuk dira hobeak ezi beste batzuk\nNoiz dagoz possibilitate differnteak ezein arlotan behar izaten dira komparatu horiek possibilitateok jakin daigun zein da hobea edo komenigarriago artean possibilitate differenteok. Halaxe baita an syntaxia dagoz possibilitate diffenteak redaktatzeko mezuak eta ni horri -syntaxiari, syntaxi egokiagoari (lus egokia)- konturatzen naiz gero eta gehiago ze ikusten dut duela importantzia handia eta ere differentzia' redaktatu mudu batera edo bestera.\nHalan, irakurri ahal da (Berria, martitzena 25 apirila 2006, 23. or) hau titularra,\nHamas Gobernutik kentzeko boterea duela ohartarazi du Abbasek\nBaina redaktatu ahal zen eta ere da beste forma differente hontara,\nAbbasek ohartarazi du ze boterea du(ela?) kentzeko Gobernutik Hamas\nDudarik ez dagoena da ezen dira bi forma differente redaktatzeko notizia berbera. Ikusi behar litzateke ere ea den bata hobea ezi bestea; edo ez dugu sartu behar hortan diskusione edo analysia? Niretzat da klarki hobea bigarrena aldetik konzeptuak eta sekuentziationea hon horiek konzeptuak, berba batean linealago (plus / lus lineala).\nPosted by Erramun Gerrikagoitia at 15:43\nLagun batek kommentatu dit ze beretzat errazena ulertzeko phrasea litzateke modu hontara:\n"Abbasek ohartarazi du Hamas Gobernutik kentzeko boterea duela."\nBeraz ba hemen dago beste possibilitate bat. Eskerrak zuri andereño There K.\n8:56 PM, April 28, 2006\nHona ekarri nahi dizkizut neure adiskide baten hitzak zeinak idatzi baititu krutwig postazerrendan in http://groups.yahoo.com/group/krutwig/\nHona haren mezuaren hitzak:\nBestetik, nahiz ta hemen erabiltzen ditugun gaietatik kanpo egon, sarean F.K Jaunaren Computer Shock-ekin loturiko esteka interesgarri bat aurkitu dut ta esango didazue zer iruditzen zaizuen.\nJakin nahiko nuke, ea zuetako norbaitek dakien ea norbaitek landu dituen gai hauek gure herrian zentraturik, hau dena baina guri aplikaturik. Adibidez, euskeraren mailak ta irakaskuntza orokorrak daukan maila kaxkarra. "Euskal" medien papera, kolonizazio kulturala, euskal folkloreari ematen zaion hainbesteko garrantzia ta ez euskal kulturari... Uste dut batzuek euskeraren bidez usteldu nahi gaituztela, sortu zaigun minbizia euskalduna dela, ta hori moztu beharko litzatekela, dena usteldu baino lehen.\n1:53 PM, April 29, 2006\nGainetik ikusi edo eman diet vistazo bat horiei linkei, baina ez naiz sartu irakurtzera. Interesanteak dirateke, hala biz. Interesatuak ba dauka non sartu eta egin musadea.\n8:11 PM, April 29, 2006\nDerrigorrez' komparatu behar\nLar sobera itxaron behar, izanik ere akaso inkonsz...\nBiak -bi postpositioneak- (edo hirurak edo ... geh...\nNahi ez hobetu. Edo ezin hobetu?\nAmbivalentziak desegiteko modu bat. Komma garaiak\nZaila ba da ulertzen, horregatio\nIdazleen korrektore. Zer da hau?!


2015-2016 ikasturterako Lehen Hezkuntzako 3. mailako barne-ebaluazio diagnostikoa\nInprimitzeko bertsioa (pdf, 214 KB)\n1. Zergatik egiten da Lehen Hezkuntzako 3. mailako barne-ebaluazio diagnostikoa?\nHeziberri 2020 Planaren hezkuntza eredu pedagogikoaren markoak Lehen Hezkuntzaren etapa erdian barne-ebaluazio diagnostikoa egitea aurreikusten du. Helburua ikaskuntza prozesuaren egoera ezagutzea eta emaitzetan oinarrituta hobetzeko plana egitea da\n2. Zertarako egiten da Lehen Hezkuntzako barne-ebaluazio diagnostikoa 3.mailan?\nIkaskuntza-prozesuaren egoera ahalik eta azkarren diagnostikatzeko eta behar diren neurriak hartzeko.\n3. Lehen Hezkuntzako 3. mailako barne-ebaluazio diagnostikoak ba al du oinarri pedagogikorik?\nBai. Lehenengo dokumentuan (Heziberri 2020 Planaren hezkuntza eredu pedagogikoaren araberako ebaluazio eredu propioa) ebaluazio ereduaren oinarri pedagogikoak aurki ditzakezu.\n4. Zein ikastetxetan egingo da Lehen Hezkuntzako 3. mailako barne-ebaluazio diagnostikoa?\nLehen Hezkuntzako 3. mailako barne-ebaluazio diagnostikoa ikastetxe guztietan egin ahal izango da.\n5. Nork diseinatuko du Lehen Hezkuntzako 3. mailako barne-ebaluazio diagnostikoa?\nLehen Hezkuntzako 3. mailako barne-ebaluazio diagnostikoaren diseinua ikastetxeen esku dago, betiere hezkuntza eredu pedagogikoaren markoa kontutan hartuz. Horretarako, ISEI-IVEIko adituen laguntza izango dute.\n6. Zein irizpideren arabera diseinatuko da Lehen Hezkuntzako 3. mailako barne-ebaluazio diagnostikoa?\nLehen Hezkuntzako 3. mailako barne-ebaluazioa egin ahal izateko ISEI-IVEIk diseinua egin du. Ikastetxeen esku dago orain eredu horri jarraitu, eredu hori egokitu edo bere eredu propioa egin, betiere hezkuntza eredu pedagogikoaren ildoak jarraituz.\n7. Zein informazio emango zaie ikastetxeei eta familiei?\nLehen Hezkuntzako 3. mailako barne-ebaluazio diagnostikoa egin ahal izateko behar duten informazio guztia.\n8. Nola jakin araziko zaie ikastetxeei Lehen Hezkuntzako 3. mailako barne-ebaluazio diagnostikoaren inguruko informazioa?\nISEI-IVEIren, Berritzeguneetako aholkularien eta Hezkuntza Ikuskaritzaren eskutik jasoko dute 3. mailako barne-ebaluazio diagnostikoa egin ahal izateko informazioa.\n9. Noiz egingo da Lehen Hezkuntzako 3. mailako barne-ebaluazio diagnostikoa?\nLehen Hezkuntzako 3. mailako barne-ebaluazio diagnostikoa noiz egin erabakitzea ikastetxeari dagokio, hezkuntza-zerbitzuek eskainiko dizkioten gomendioak entzun ondoren.\n10. Ba al dago eperik Lehen Hezkuntzako 3. mailako barne-ebaluazio diagnostikoa egiteko?\nLehen Hezkuntzako 3. mailako ebaluazio diagnostikoa barne-ebaluazioa da. Ikastetxeari dagokio noiz egin erabakitzea eta horretarako hezkuntza-zerbitzuek gomendioak eskainiko dizkiote.\n11. Nork zuzenduko du Lehen Hezkuntzako 3. mailako barne-ebaluazio diagnostikoa?\nLehen Hezkuntzako 3. mailako ebaluazio diagnostikoa barne-ebaluazioa da eta ikastetxeko irakasleei dagokie ebaluazioa zuzentzea.\n12. Lehen Hezkuntzako 3. mailako ebaluazio diagnostikoaren emaitzak non publikatuko dira?\nLehen Hezkuntzako 3. mailako barne-ebaluazio diagnostikoaren emaitzak ez dira publikatuko.\n13. Emaitzak publiko egin nahi dituen ikastetxeak aukera izango du publikatzeko?\nLehen Hezkuntzako 3. mailako ebaluazio diagnostikoa barne-ebaluazioa da eta hobekuntza du helburu. Emaitzak ezin dira publikatu.\n14. Zein funtzio beteko dute Berritzeguneek?\nLehen Hezkuntzako 3. mailako barne-ebaluazio diagnostikoa egin ahal izateko, prestakuntza, aholkularitza eta laguntza eskaintzea dagokie Berritzeguneetako aholkulariei.\n15. Zein funtzio beteko du Ikuskaritzak?\nLehen Hezkuntzako 3. mailako barne-ebaluazio diagnostikoaren ezaugarriak azaltzea, eta barne-ebaluaziotik sortzen diren Hobekuntza Planaren jarraipena eta ebaluazioa egitea.\n16. Derrigortuak daude ikastetxeak azterketa hau egitera?\nLehen Hezkuntzako 3. mailako ebaluazio diagnostikoa barne-ebaluazioa da. Ikastetxeak dira ebaluazio horren arduradunak. Ikastetxeei dagokie nola eta noiz egin erabakitzea, horretarako hezkuntza-zerbitzuek informazioa eta aholkularitza eskainiko dizkiete.\n17. Derrigortuta daude ikasleak Lehen Hezkuntzako 3. mailako barne-ebaluazio diagnostikoa egitera?\nLehen Hezkuntzako 3. mailako ebaluazio diagnostikoa, barne-ebaluazioa da, ikastetxean egiten den beste ebaluazioak bezala. Erabaki hori ikastetxeari dagokio.\n18. Ikasleren batek Lehen Hezkuntzako 3. mailako barne-ebaluazio diagnostiko egunean egongo ez balitz, ebaluazioa beste egun batean egin beharko luke?\nLehen Hezkuntzako 3. mailako ebaluazio diagnostikoa barne-ebaluazioa da. Ikastetxeari dagokio barne-ebaluazioaren antolaketa, egiten diren beste ebaluazioen kasuetan bezala.\n19. Ikasleren batek Lehen Hezkuntzako 3. mailako barne-ebaluazio diagnostikoa egingo ez balu, zein ondorio izango luke?\nLehen Hezkuntzako 3. mailako ebaluazio diagnostiko barne-ebaluazioa da. Ikastetxeari dagokio horretaz erabakia hartzea.\n20. Irakasle batek bere kabuz erabaki dezake Lehen Hezkuntzako 3. mailako barne-ebaluazio diagnostikoa ez egitea?\nLehen Hezkuntzako 3. mailako ebaluazio diagnostikoa barne-ebaluazioa da. Erabakia ikastetxe osoari dagokio, eta irakasle batek ezin du bere kabuz edozein barne-ebaluaziori buruz horrelako erabakirik hartu.\n21. Familia batek bere alabari edo semeari Lehen Hezkuntzako 3. mailako barne-ebaluazio diagnostikoa egiteko baimena ukatzen badio ikastetxeari, zer egin beharko du ikastetxeak?\nLehen Hezkuntzako 3. mailako ebaluazio diagnostikoa barne-ebaluazioa izanik, erabakia hartzea ikastetxeari dagokio.\n22. Zer egingo du Hezkuntza Sailak Lehen Hezkuntzako 3. mailako barne-ebaluazio diagnostikoa egiteari uko egin nahi dioten familiekiko?\nLehen Hezkuntzako 3. mailako barne-ebaluazio diagnostikoa egitearen onurarekin beharrezko informazioa familia guztiei emango die.\n23. Lehen Hezkuntzako 3. mailako ikasleak txikiegiak dira horrelako ebaluazio bat egiteko\nEdozein ebaluazio ikasleen adinera egokituta egon behar da beti. ISEI-IVEIko adituen eredua testatuta eta egokituta dago adin honetako ikasleei.\n24. Lehen Hezkuntzako 3. mailako barne-ebaluazio diagnostikoa errebalida bat da?\nEz. Hobekuntza Plana egiteko balio du eta ez hurrengo mailara promozionatzeko.\n25. Lehen Hezkuntzako 3. mailako barne-ebaluazio diagnostikoak ba al du ondorio akademikorik?\nEz. Ikasleen eta ikastetxearen hobekuntzarako balio du bakar-bakarrik.\nAzken aldaketako data: 2016/03/01


Galdakaok kultur eta kirol instalazioak ireki ditu - Deia\nGaldakaok kultur eta kirol instalazioak ireki ditu\ni. ugarte / galdakao 15.06.2020 | 00:33\n– Galdakaoko Udalak kultur eta kirol instalazioak berriro ireki ditu. Murrizketa batzuk egongo dira segurtasun-arauak errespetatzeko. Kirol-instalazioei dagokienez, Zua tzuko skate Park irekita dago ekainaren 3tik. Bertako tenis eta padeleko kirol-pistak zortzian ireki ziren, baina aldez aurretik erreserba egin behar da, eta ezingo dira dutxak erabili. Elexaldeko kirol-gunea 8tik ere dago irekita; futbol-zelaia, doako solarium gisa egokituko dena, edukiera mugatuarekin. "Aldez aurretik erreserba egin beharko da eta aldageletako dutxak ezingo dira erabili", diote udaletxetik.\nKurtzea frontoia ireki dute jada, ordutegi honekin: astelehenetik ostiralera 17.00etatik 21.00etara, eta larunbat eta igandeetan 10.00etatik 14.00etara eta 17.00etatik 21.00etara. "Aldageleko dutxak ez dira egongo erabilgarri, eta beharrezkoa izango da aldez aurretik instalazioa erreserbatzea". Beste alde batetik, Unkina, Urreta eta Elexaldeko kiroldegiak gaur irekiko dira.\nBestalde, Elexaldeko estali gabeko igerilekuak eta Unkina eta Urreta kiroldegietako igerileku estaliak gaur ere jarriko dira martxan. Aperribai, Usansolo eta Torrezabaleko liburutegiak goizez bakarrik ireki dira eta haur-liburutegiak itxita egongo dira beste abisurik eman arte. Zinema martxan jarri da berriro ere, baina asteburu honetan ezin izan dute erabili.\nGBGEk kalean banatu du janaria bere lokala txiki gelditu zaielako.\nÁlvaro Saiz: "Esta pandemia también nos ha enseñado que juntos somos más fuertes".


Txotx garaia 2019 balorazioa - Sagardoa Route\nTxotx garaia 2019 balorazioa\nTxotx garaiak erakutsi digu sagardoak mantentzen duela bezeroen fideltasuna eta atea ireki dio botilako sagardoari udako denboraldia hastear den honetan.\nSagardotegien % 45 irekita dago urtean zehar eta botilako sagardoa dastagai dago dagoeneko gure jatetxe, taberna eta terrazetan.\nSagardoa Route: gure jatorrira bidaia euskal sagardoaren bidez: 4 irteera ziurtatu Donostiatik eta gure lurraldeari lotutako beste hainbat produktu aukera dira gure udarako eskaintza.\n2019ko Txotx garaia\nAurtengo Txotx garaia gure 59 Sagardoa Route sagardotegitan 600.000 lagun ibili dira aurtengo denboraldian, urtarriletik maiatzera.\nBezeroen jatorria bertakoa da, hein handi batean: Gipuzkoa, Bizkaia, Araba, Nafarroa eta Iparraldea. Turista nazionala da bigarren bisitaria, Katalunia eta Madril batez ere. Sagardotegiak baliabide turistiko gisara geroz eta ezagunagoak diren une honetan, bisitari internazionalak ohiko bihurtu dira sagardotegietan. Dena den, bezero mota honen kopurua udarako garaian handiagoa izaten da txotx garaiarekin alderatuta.\nAdinari dagokionean, publikoaren gehiengoa 40-70 urte ingurukoa da astean zehar. Asteburutan adin tartea asko handitzen da, 18-70 bitartean. Asteburutan, patroi zehatzik ez dago baina joera ondokoa da: larunbata eguerdi zein gauetan koadrilak (adin desberdinekoak) eta igande eguerdietan familiak.\nAurtengo txotx garaian aurkeztu da sagardotegiak online erreserbatzeko motorra. Klik batean bezeroak sagardotegian mahaia gorde dezake. Erreserba motorra hobekuntza lehiakorra izan da sagardotegientzat, eta balio erantsia eman die sagardogileei. Sagardoa Routek gestionatu dituen % 95a webgunearen bidezkoa izan da, datu oso esanguratsua eta gizartearen joera berriekin bat egiten duena. Erreserba motorrak martxan jarraitzen du urte osoan zehar ere.\nProduktu turistikoen eskaera ere gorantz doa, joan den hiru urteotan. Iaztik hona %3an hazi da, joan den urtean %25eko hazkuntza izan ondoren. Bezero segmentatua eta beraz: produktuaren dibertsifikazioa eta produktu eta zerbitzu turistikoen eskaintzaren eta salmentaren igoera.\nSagardotegiek ere enpleguaren sorreran laguntzen duten txotx garaian, eta aurten 450 lanpostu inguru sortu dira.\nTendentziak: produktuaren zein zerbitzuen dibertsifikazioak publiko anitza erakartzen du sagardotegietara. Emakumeak, gazteak, helduak, gizonak, bertako biztanleak zein kanpokoak… Egun aniztasun handia aurki dezakegu sagardotegietan.\nTxotx garaiaren ondoren, sagardotegien % 45ak udako denboraldiari heltzen dio sagardotegietan eta sagardo botila merkatuan ikus dezakegu.\nTurismo jasangarria, gure helburua\nEuskal Lurralde guztietan ditugu sagardotegiak eta gure lurretik mendeetan zehar jaio den produktua da sagardoa. Sagardogintza eta lurraldea. Gure jatorria eta historia. Horixe kontatzera gatoz aurtengo udaran Donostia bisitatzen duen, edota bertara gerturatzen den publikoari.\nGure jatorrira itzulia egiten dugu esperientzia hauen bidez, jatorrira itzulia egungo euskal mundua eta baliabideak ezagutuz. Benetakoa dena erakutsi eta azalduko dugu.\nEsperientzia erreala izango da, bertako biztanle eta langileak ezagutuz, baserritarra, gaztagilea, arotza, besteak beste eta noski Sagardogile familiak, historian zehar produktua ekoiztu duten etxeak ezagutuko ditu.\nIrteera ziurtatuen eta eskaintza pertsonalizatuaren helburuak\n- Sagardogintzaren balioa eta lurraldearekin duen lotura azaltzea. Horretarako sagardotegian bisita eta etxeko produktuen dastatzea botilan zein txotxetik egingo dira.\n- Turismo jasangarria, barrualdea indartu eta gutxi ezagutzen diren zonaldeak ezagutaraztea, edota perspektiba berriak eskaintzea.\n- Natura eta jatorriari dagokion turismoa lantzea.\n- Gastronomia kulturalki lantzea.\n- Lankidetza tokian tokiko eragileekin.\nSagardotegiak, baliabideak, udalerriak eta eskualdeak: uztartze ezin hobea\nSagardoa Routek 4 irtenaldi proposatzen ditu gure lurraldeko bazterrak hobeto ezagutu eta euskaldunon ohiturak gertutik ezagutzeko aukera ematen dutenak. Irteerak ziurtatuak astelehenetik larunbatera, Donostiatik, bertako gida baten eskutik eta garraioa barne.\nAbiapuntua, ordutegiak, prezioak eta irtenaldien informazio gehiago: https://www.sagardoa.eus/eu/103-esperientzia-zihurtatuak\nEgutegia, ordutegia, geltokia eta salmenta\n– Esperientziak lau hizkutzetan eskainiko dira: euskara, gaztelera, ingelesa eta frantsesa.\n– Esperientziak astelehenetik larunbatera eskainiko dira, bakoitza bere ordutegi eta egunean.\n– Ibilbideak 4 edo 6 ordukoak izango dira.\n– Geltokia Donostiako erdialdean izango da.\n– Salmenta eta erreserbak: Sagardoa Route www.sagardoa.eus / info@sagardoa.eus / Turismo bulegoetan eta bidai agentzietan.\nSagardotegi denboraldia merezi dugulako!


N-121-A errepidearen Gipuzkoako zatian obrak irauten duten bitartean kamioiak desbideratzea eskatu dute Bortzirietako alkateek - Mendialdea - Erran.eus\nN-121-A errepidearen Gipuzkoako zatian obrak irauten duten bitartean kamioiak desbideratzea eskatu dute Bortzirietako alkateek\nTtipi-Ttapa 2020-10-14 10:00\nN-121-A errepideko trafiko guztia GI-3455 errepide estutik pasatzen da orain, arrisku egoera larriak sortuz.\nBortzirietako alkateek Nafarroako Gobernuari eta Gipuzkoako Foru Aldundiari idazki bat bidali diete «ezbeharren bat gertatu aitzinetik» N-121-A errepidearen Gipuzkoako tartea obrak dirauten bitartean neurriak hartu behar direla eskatuz. Duela gutxi, bertze arrazoi batzuengatik, zirkulazio astuna murriztu zuten agintariek, matrikula bikoitien eta bakoitien bidez. Alkateek diotenez, oraingo egoera nahiko larria da neurri horiek berriz aplikatzeko.\nIdazki horretan diotenez, «gure harridurarako, errepide zaharraren ezaugarriak zeintzuk diren jakinda eta dagoen arriskua kontuan izanda, ez da inongo neurri gehigarririk hartu: kamioiak desbideratzea edo salgaiak garraiatzeko ibilgailuen zirkulazioa mugatzea adibidez. Matrikula bikoitz eta bakoitien bidez egin izan da bertze egoera batzuetan orain dela ez aunitz».\nEgoera hau dela eta, aste hauetan zehar «errepidearen erabiltzaileen aldetik hainbat kexa» jaso dituztela diote alkateek, «trafikoa hagitz trinkoa baita, kamioiz betea, eta aunitzetan, errepidea beraren eta abiaduraren baldintzak direla eta, kamioiak kontrako erreian sartzen dira». Segurtasun ezak kezka sortzen die alkateei; zoritxarrez, –diote euren idatzian– «ez dugu mugitzeko bertze errepide edo alternatibarik. Jada hainbat 'susto eta eskapada' izan dira».\nOrain, N-121-A errepidearen Gipuzkoako zatian obratan ari direnean, ez da argi-seinale berezirik jarri arriskuaz ohartaraziz. Duela gutxi, bertze arrazoi batzuengatik, zirkulazio astuna murriztu zuten agintariek, matrikula bikoitien eta bakoitien bidez. Oraingo egoera nahiko larria da neurri hori berriro aplikatzeko. Duela bi urte bost hilabetez A-15 errepidetik egin zen garraioaren desbideratze partziala aipatu dute alkateek. Eta Belateko tuneletan hobekuntzak egiten zituzten asteetan ibilgailu astunen joan-etorria arautu zuten agintariek, kamioien matrikula bikoitiaren edo bakoitiaren arabera.\nGUTUNA: Bortzirietako alkateek GI-3455 errepidean neurriak hartzeko eskatu dute\nTtipi-Ttapa urr 13 Bortziriak\nIrailaren 21az geroztik Intxaurreta eta Gurutze arteko lotuneen artean N-121-A errepidea itxita dago eta GI-3455 errepide zaharretik bideratua da t...


Garraioko eta logistikako mantentze-lanen premiak aztergai Bilbon\n2018/04/13 |<img src=' http://www.ik4.es/upload/noticias/img/jornadas_sector_transporte_web.jpg' data-link=""' /> Pertsonen mugikortasunak eta ondasunen zein merkantzien garraioak, biltegiratzeak eta banaketak teknologia berritzaileak eta goi-mailako azpiegiturak eskatzen dituzte, eta prozesuan esku hartzen duten ekipo, sistema eta eragile guztien funtzionamendu egokia bermatzen duten mantentze-estrategiak.\nHori dela eta, IK4 aliantza teknologikoa garraio eta Logistika Sektoreko Mantentze-lanei buruzko 14. Jardunaldian izan zen iragan apirilean. Bilboko Itsas Museoan izan zen topaketa.\nHitzaldi, hizlari eta enpresa ugariren topagune bihurtu zen jardunaldia, non garraioaren eta logistikaren alorreko mantentze-lanarekin zerikusia duten esperientziak, ahalegin arrakastatsuak eta proiektuak trukatu ziren.\nAliantzaren izenean, Ceit-IK4-ko Unai Alvarado ikertzaileak hitzaldi bat eman zuen ("Trenbide-sektorearen mantentze-lanetarako software-tresnak"), eta gai hau jorratu zuen batik bat: informazioaren eta komunikazioaren teknologiek errailen gaineko garraioaren funtzionamenduari dakarzkioten onurak mantentze-lanari, kontrolari eta ikuskapenari dagokienez.\nBombardier, Alsa, Alstom, CAF eta DHL enpresetako ordezkaririk ere jardun zen hizlari hitzaldi-programan.\nApirilaren 11tik 12ra egin ziren jardunaldiak, Espainiako Mantentze-lanen Elkarteak antolatuta, eta, besteak beste, aztergai izan zuten 4.0 teknologia gaitzaileek zer funtzio duten mantentze-lanetan eta zer gaitasun duten garraio-eredu geroz eta azkarrago, eraginkorrago eta jasangarriago batien premiak asetzeko.


Saltsa guztietako perrexila - - Goiena.eus\nJosu Elortza 2015-07-21 09:10\nHamaika ikusteko jaioak omen garela dio esaera zahar batek.\nBeste batzuk, ordea, gutxi ez eta hamaika saltsatan aritzeko asmoz gabiltza batetik bestera. Azkenengoz elizan izan nintzenean entzundakoen ondoren, burutapen zehatz batekin atera nintzen; pasoko bizitza baten omen gaudenez, hobe izango dugu, ba, ikusten baino, zerbait egiten pasatzea, guztion mesederako.\nSaltsa guztietako perrexila izateak baditu bere alde onak, baina ez pentsa, anonimotasuna galtzeak baditu alde ez hain onak ere. Norberaren esku dago bizitza nola pasatzen den ikustea edota ibilbide atseginago baten alde aritzea. Egindako lanarekin, kultura, kirol… zein arlo politikoan izanik, aldamenekoaren poztasuna lortzea gauza handia baita. Dena ez dela beti pentsatu bezala aterako, arrakasta eta porrotak izango dituzula jakinda, baina helburu zehatz bati inoiz bizkarra eman gabe arituko zarela argi izanez. Ikuskizun bat plazaratzeko ilusioz, kirol talde bat suspertzeko edo herritarron egunerokoa hobetzeko asmoz dabilen jendea ezagutzea sari handia izan da jada niretzat.\nGai zehatz batzuetan izango diren desadostasunen gainetik, elkarrekin lan egin eta harreman sendoak eratzea dugu erronka. Guztiok helburu bera izan behar dugulako, emandako hitza betetzea tokaten zaigu orain.


Game Kontrolatu eta baloia 2 Online. Play for free\nGame Kontrolatu eta baloia 2\nPlay jokoa Kontrolatu eta baloia 2 Online:\nGame Description Kontrolatu eta baloia 2\nJoko honetan baloia erraketa gainean itzulerako mantentzeko saiatu behar duzu. Beharrezkoa da, baloia mantentzeko zentroaren itxi gisa. . Play jokoa Kontrolatu eta baloia 2 konektatuta.\nTekniko jokoa Kontrolatu eta baloia 2 ezaugarri\nGame Kontrolatu eta baloia 2 gehitu: 03.09.2012\nJokoa jokatzen: 831 aldiz\nBezalako jokoa Kontrolatu eta baloia 2 Jokoak\nDeskarga jokoa Kontrolatu eta baloia 2\nEmbed Joko Kontrolatu eta baloia 2 zure web orrian:\nKontrolatu eta baloia 2\nJokoaren txertatu Kontrolatu eta baloia 2 zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Kontrolatu eta baloia 2 , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Kontrolatu eta baloia 2 -rekin, baita ere, jokoa jokatu zen:


Yolanda González-Rábago: "Gazteen kasuan, bakardadea ikusezin bihurtu den fenomenoa da" - Gazteberri.eus\nYolanda González-Rábago: “Gazteen kasuan, bakardadea ikusezin bihurtu den fenomenoa da”\nPublished29 abendua, 2020\nArgitaratu berri duzuen azterlan baten arabera, nahikotxo dira Euskadin nahigabeko bakardadea sentitzen dutela adierazten duten pertsonak. Kontzeptuak argitzearren, azaldu ahal diguzu zer den nahi gabeko bakardadea?\nPrintzipioz, nahi ez dugun bakardadea daukagun gizarte-sarearen eta izan nahiko genukeenaren artean den aldea edo desadostasuna bezala ulertu behar da. Kontua ez da pertsona kopuru handiago edo txikiago batekin bizitzea. Alde horretatik, bi alderdi bereiztea komeni da. Alde batetik, erreferentziazko pertsonarik edo inguruan pertsonarik ez izatea. Eta, bestalde, bakardadea beste pertsona batzuekin ez bizitzearekin nahasten da askotan. Izan ere, bakardade-sentimendua ez dago ezinbestean bakarrik bizitzeari lotuta. Esan dudan bezala, bakardade-sentimenduak dugunaren eta nahi dugunaren arteko aldeari egiten dio erreferentzia. Eta sentimendu horrek zuzeneko eragina du osasunean, batez ere, osasun mentalean.\nAzterlanean azaltzen duzuenez, adinekoei ez ezik, sentimendu horrek heldu gazteen artean ere prebalentzia esanguratsua du. Zeintzuk lirateke, gazteen kasuan, horrelako sentimenduak garatzeko arrazoi nagusiak?\nBadira nahi gabeko bakardadearekin harremana duten hainbat ezaugarri soziodemografiko; besteak beste, sexua, egoera zibila eta adina. Nazioarte mailan egin diren zenbait ikerketak erakusten dute bakardade-sentimenduak ohikoagoak direla adineko pertsonen artean, nahiz eta horiek U formako banaketa ere erakusten duten. Hau da, adin nagusikoen artean ez ezik, nerabeen artean ere ohikoa da horrelako sentimenduak aurkitzea.\nGure kasuan, Euskal Autonomia Erkidegoan bizi den 25 urtetik gorako biztanlerian nahi gabeko bakardadearen arazoak duen eragina aztertu dugu. Horretarako, Euskal Autonomia Erkidegoko 2018ko Osasun Inkestako datuetan oinarritu gara. Eta egiaztatu ahal izan dugunez, adin nagusiko pertsonei ez ezik, nahi gabeko bakardadeak adin-talde gazteenei ere eragiten die, kasu honetan, 25 eta 44 urte bitarteko pertsonei.\nNola edo hala, adineko pertsonen bakardadea normalizatuta dago; gizartean onartuta dago adineko pertsona bat bakarrik sentitzea. Baina gazteen kasuan, ez. Gazteen bakardade-sentimendu hori desestigmatizatu beharko litzateke.\nPertsona horiek bakardade-sentimendu hori garatzeko arrazoiak desberdinak izan daitezke, eta aldatu egiten dira pertsona batek bizi duen etaparen arabera. Azterlanean ez dugu arrazoi horietan sakondu, baina beste azterlan batzuen arabera, heldu gazteen kasuan sentimendu hori gizarte estandarretara ez egokitzearen ondorioa izan daiteke. Alegia, pertsona horren errealitate sozialaren eta gizarte bezala pertsona horretatik espero denaren arteko aldearen ondorioz litzateke. Adibidez, 30 urte baino gehiago dituzten pertsonen kasuan bikotekidea eta nolabaiteko lan-egonkortasuna izatea espero da eta horiek betetzen ez badira horrelako sentimendua garatzeko arriskua legoke.\nEta emakumeen artean ere sentimendu hori gizonen artean baino gehiago azaltzen da…\nBai, hala da. Erabili ditugun datuen arabera, gizonen % 23,3k eta emakumeen % 29,7k nahi gabeko bakardade-sentimenduak azaldu dituzte. Horiek inkesten bidez lortutako datuak dira, baina ez dago guztiz argi prebalentzia hori benetan handiagoa den emakumeen artean gizonen artean baino. Izan ere, posible litzateke prebalentzia hori azaltzea emakumeek sentimendu hori modu “naturalagoan” onartzen dutelako. Ezin da ahaztu, genero-rolen ondorioz, emakumeek beren emozioak edo zailtasun emozionalak erakusteko joera handiagoa dutela. Horrek ez dio baliorik kentzen neurketari, baina egia da, halaber, gizonek rol publikoagoa izaten dutela eta horrek bizitza sozialagoa izateko aukera ere ematen die. Emakumeen kasuan, batez ere adin jakin batzuetatik aurrera, ohikoagoa izaten da etxeko bizitza, seme-alaben edo adin handiko senideen zaintzari arreta handiagoa jarriz.\nNahi gabeko bakardadean eragiten duen beste aldagai bat klase sozialarena da…\nAzterlanean egiaztatu dugu bakardade-sentimendu hori handiagoa dela gizarte-klase apalenetan edo ahulenetan klase dirudun edo aberatsetan baino. Aldagai sozioekonomikoa garrantzitsua izaten da hainbat alderditan, hala nola osasunean eta osasun-mentalean. Baliabiderik gabeko pertsonen osasun-maila, oro har, baliabide gehien dituzten pertsonena baino txikiagoa izaten da.\nZeintzuk lirateke nahi gabeko bakardadeak eragiten dituen ondorio nagusiak. Azterlanean azpimarratzen duzuenez sentimendu horrek zuzeneko eragina du osasunean.\nBakarrik sentitzea osasun orokor eta mental txarragoarekin lotuta dago. Azken urteotan, zenbait ikerketak nahi gabeko bakardadeak osasunean duen eragina aztertu dute. Horien arabera, bakardadeak zerikusia du osasun-egoera orokor okerragoarekin, heriotza-tasa handiagoarekin, hipertentsioa eta gaixotasun koronarioak izateko arrisku handiagoarekin, buru-osasuneko arazoekin (depresioa eta suizidioa), bai eta osasunerako kaltegarriak diren portaerak izateko aukera handiagoarekin ere (tabakoaren kontsumo handiagoa edo jarduera fisiko gutxiago edo obesitate-maila handiagoa).\nPandemia, konfinamendua eta azken aste hauetan ezarri diren murrizketak direla eta, logikoa da bakardade-sentimendu hori duten pertsonen kopurua handitu dela pentsatzea.\nGure azterketan ikusi dugunez, bakarrik sentitzen diren 25 eta 44 urte bitarteko pertsonek bakarrik sentitzen ez direnek baino hiru aldiz aukera gehiago dituzte osasun orokor txarra izateko. Datuek erakusten dute, halaber, nahi gabeko bakardadeak eragin negatiboagoa duela emakumeen osasunean gizonen osasunean baino.\nZer egin daiteke horrelako sentimendua murrizteko? Hau da, zer egin daiteke ahalik eta pertsona gutxien bakarrik sentitzeko?\nBakardadearen arazoa, batez ere, oso adineko pertsonekin lotzen da, baina ez horrenbeste gazteekin. Izan ere, horri buruz egiten diren esku-hartze gehienak pertsona horiei zuzenduta daude. Gazteen kasuan, bakardadea ikusezin bihurtu den fenomenoa da.\nNola edo hala, adineko pertsonen bakardadea normalizatuta dago; gizartean onartuta dago adineko pertsona bat bakarrik sentitzea. Baina gazteen kasuan, ez. Nire ustez, gazteen bakardade-sentimendu hori desestigmatizatu beharko litzateke. Horrek lagunduko luke orain, seguru asko, isilpean sufritzen diren sentimendu horiek azaleratzen. Gazteen bakardadeari lotutako gizarte-estigmak ez du arazo hori aintzat hartzea ahalbidetzen.\nAzkenik, nahi ez den bakardadea sentitzen duten pertsonei zuzendutako esku-hartze planak ez zaizkie pertsona helduenei bakarrik zuzendu behar, eta gazteak eta faktore sozioekonomikoak ere aintzat hartu beharko lituzkete.\nAzterlanean erabili dituzuen datuak konfinamenduaren aurrekoak dira. Garbi dago itxialdiak modu nabarmenean eragin ahal izan duela arazo horretan…\nBai, hala da. Pandemia, konfinamendua eta azken aste hauetan ezarri diren murrizketak direla eta, logikoa da bakardade-sentimendu hori duten pertsonen kopurua handitu dela pentsatzea. Ildo horretatik, garrantzitsua litzateke horrelako neurriek osasunaren beste alderdi batzuetan (bakardadearen gaian, adibidez) duten eragina aztertzea.\nTags: bakardadeafenomenoagazteriaUPV/EHUYolanda González-Rábago\nPrevious Gazteak eta Garapen Jasangarrirako Helburuak aztergai\nNext Siku gabiltza


Zigorrik ez, oraingoz | Kirola | Berria\nZigorrik ez, oraingoz\nIndarkeriaren Aurkako Espainiako Batzordeak informazio gehiago eskatu die segurtasun indar eta antolatzaileei Espainiako ereserkiaren aurkako txistukada ikertzeko. "Ez du baztertu" taldeak eta federazioa zigortzea.\nAthleticeko zaleek finalaren aurretik Camp Nouko harmailetan zabaldu zuten pankarta erraldoia. Une horretan hasi ziren Espainiako ereserkia eta ikusleen txistukada./ Alberto Estevez/Efe\n2015eko ekainak 2 08:46\nEz dugu baztertzen taldeak eta Espainiako Futbol Federazioa zigortzea». Miguel Cardenal Espainiako Kirol Batzordeko Idazkariak informazio gehiago eskatu die Espainiako Kopako finaleko antolatzaileei eta haren segurtasunaren arduradunei, Espainiako ereserkiaren aurkako txistukadan legez kanpoko jarduerarik egon zen edo ez jakiteko. Taldeen edo antolatzaileen kasuan, hura eragozteko nahikoa egin zuten jakin nahi du. Aldiz, Kirol Eremuko Indarkeriaren Aurkako Batzordeak garbi du txistukada antolatua izan zela, eta informazio espedientea irekiko die, besteak beste, Per la xiulada a l'himne Espanyol i al Rey Felipe de Borbon manifestuaren sinatzaileei. Catalunya Accio elkarte independentista da ezagunena.\nEspainiako Kopako finaleko txistukadaren afera ez da bukatu. Kirol eremuko Indarkeriaren, Intolerantziaren, Xenofobiaren eta Arrazakeriaren aurkako Batzordeak sakon aztertu nahi du txistukada. Batzordea osatzen duten erakundeak atzo elkartu ziren, eta Miguel Cardenal eta Francisco Martinez Espainiako Segurtasun estatu idazkariak eman zuten bileraren berri. Batzordeak uste du lege-hauste bat egon daitekeela txistukadaren atzean, eta informazio gehiago eskatu du. Txistukada antolatua eta bultzatua izan zela uste dute, eta hor aurkitu dituzte delitu zantzuak. Era berean, gogorarazi zuten UEFAko arautegiak espresuki zigortzen duela ereserkiei txistu egitea.\n«Taldeek eta antolatzaileek txistukada eragozteko nahikoa zorrotz jokatu ote zuten jakin nahi dugu. Edo ea utzikeriaz jardun zuten. Estadioan legez kanpoko objektu eta pankartak sartu ziren», azaldu zuen Cardenalek. Bartzelonak, Athelticek eta Espainiako Futbol Federazioak bost egun izango dituzte euren azalpenak igortzeko. Cardenalen ustez, «ekintza oso larriak» dira, istiluak eragozteko irizpideen aurkakoak. «Protesta bidezkoak izan daitezke, baina beste eremu batzuetan egin beharrekoak», argudiatu zuen; «ez da bidezkoa hor dagoen jendea kirolaren berezko izaeraren aurkako ekintza batean parte hartzera bultzatzea».\nInformazio hori jaso eta aztertu ondoren jakinaraziko dute zigorrik egongo den ala ez. Kiroleko indarkeria eta arrazakeriaren aurkako 19-2007 legeak ezartzen ditu zigorren nondik norakoak. Isun ekonomikoak izan daitezke, edo partidak non edo nola jokatu baldintza dezaketenak. Ez dirudi, egotekotan, isun larriak izango direnik, baina auzia bertan behera utzi ez izanak etorkizunerako abisu itxura du.\n2009ko finalean ere txistukada egon zen, eta, orduan, epaileak ez zuen deliturik ikusi. Orain, aldiz, batzordeak beste interpretazio bat egin du. Hala azaldu zuen Martinezek bere agerraldian: «Ez da bakarrik txistukada bat, baizik eta txistukada bat bultzatu zela». Horretarako irekiko dute txosten informatiboa, txistukada bultzatu zuten pertsona fisiko eta erakundeen erantzukizuna zenbaterainokoa den jakiteko. «Txistukada antolatu eta sustatu zuten elkarteak egon ziren», zehaztu zuen idazkariak. Besteak beste, Per la xiulada a l'himne Espanyol i al Rey Felipe de Borbon manifestuaren izenpetzaileak izendatu zituen. Hamabi dira denera, tartean Catalunya Accio edota Plataforma pel Dret a Decidir.\nTxistukadaren harira, PPk, atzo esan zuenez, legengintzaldi honetan ez du legea aldatzea proposatuko, astirik ez dagoelako. Iñigo Urkullu lehendakariak, berriz, «errespetu instituzional» falta kritikatu zuen, baina lekuz kanpo ikusten du auzia Indarkeriaren Aurkako Batzordera iritsi izana: «Ez dut besteentzat nahi niretzat nahi ez dudanik, baina ezin dituzu taldeak zigortu erantzukizunik ez duten zerbaitengatik».\nHizpidea. Mikel P. Ansa Aspaldiko txistu haiek


Irutxuloko HitzaPolitika Archives - Page 2 of 146 - Irutxuloko Hitza | Page 2\nNork: Iñaki Agirre\t- Aza 16, 2018\nNork: Irutxuloko Hitza\t- Aza 8, 2018\nLAB sindikatuak irabazi ditu Donostiako Udaleko hauteskunde sindikalak. Atzo egin zituzten Donostiako udaletxean, eta 24 delegatu hautesleetatik 10 lortu zituen LABek, 2014ko hauteskundeetan baino bat gehiago. Era berean, zeuden lau hauteskunde mahaietatik hirutan irabazi zuen eta...\nJagoba Codo Amarako presoa Castelloko espetxetik Logroñokora lekualdatu dute. Horrela, etxetik 550 kilometrora egotetik 190 kilometrora egotera igaro da. Hala ere, bere askatasuna eskatzen jarraituko du Sarek. Izan ere, espondilitis ankilosante izeneko gaixotasuna du Codok, eta...\nNork: Irutxuloko Hitza\t- Urr 20, 2018\nOrain Presoak dinamikak deituta, manifestazioa egin dute Donostian. Antolatzaileen arabera 40.000 lagun inguruk hartu dute parte. Sindikatu nagusi guztiek emana zioten atxikimendua deialdiari, eta alderdien artean ere ezohiko zerrenda zuten osatua: EAJ, EH Bildu, Elkarrekin Podemos,...\nSara Majarenas: “Korapiloa askatu beharra sentitzen nuen”\nNork: Estitxu Zabala\t- Urr 17, 2018\nOrain Presoak dinamikaren barruan, manifestazioa antolatu du larunbaterako Sare mugimendu herritarrak, eta hori izango da aste honetako IRUTXULOKO HITZAren gai nagusia. Sara Majarenasi elkarrizketa zabala egin diogu. Preso ohia da Majarenas, indarkeria matxistaren biktima, eta maiatzean...\nSarek deitutako manifestazioarekin bat egin dute hainbat donostiarrek\nNork: Estitxu Zabala\t- Urr 10, 2018\nManifestazioa antolatu du Sare mugimendu herritarrak, Orain Presoak dimanikaren baitan. Urriaren 20an izango da manifestazioa, 17:00etan, Antiguako tuneletik abiatuta. Deiarekin bat egin dute hiriko eremu askotariko lagunek, manifestazioara joateko deia zabalduz. Donostiako Udalak iraileko udalbatzarrean onartu...\nNork: Irutxuloko Hitza\t- Ira 29, 2018\nJagoba Codo preso dago, eta oso larri, diotenez. Protesta egin dute etxera itzul dezaten eskatuz, eta, bukaeran, Jagobaren gaixotasunaren berri eman dute....Read More\n« Aurrekoa 1 2 3 4 … 146 Hurrengoa »


Irudien erabilera egileen eskubideak errespetatuz (2/2) • TaPuntu\nDuela aste batzuk irudiak gure lanetan legalki erabiltzeko baldintzen eta lizentzia mota ezberdinen inguruan idatzi nuen. Gai berarekin jarraituz, atal praktikoan sakonduko dut gaur. Doako irudi-banku eta errepositorioen hainbat aukera azalduko ditut.\nSarrera horretan azaldu nuen moduan:\nKOMISIONATUTAKO IRUDIAK ETA STOCK IRUDIAK\nEzer baino lehen, garrantzitsua da komisionatutako irudien eta stock irudien arteko ezberdintasuna ulertzea.\nKomisionatutako irudiak dira ikus-entzunezko bat osatzerako garaian edo hedabideetan lan zehatz batetarako espresuki enkargatzen ditugun horiek. Argazkilari profesional batek beharrari egokitzen zaion argazki berri bat aterako du.\nHau, baina, ez da beti posible. Esate baterako, iraganeko gertaerak irudi bidez komunikatu nahi ditugunean, hildako norbaiten argazkia behar dugunean edota denbora edo baliabide ekonomiko gutxi ditugunean.\nHorrelako kasuetan, stock irudiak erabiltzea interesgarria da. Irudi-bankuetan eta errepositorioetan topatu ditzakegun argazkiak askotan jatorrian komisionatutakoak izandakoak dira. Horrelako atariak kudeatzen dituzten enpresek askotan argazki bildumak erosten dizkiete argazkilariei. Horren adibide da, adibidez, Getty Images ataria. Badira horrelako atarietara bideratutako argazkiak ateratzea ogibide duten pertsonak ere.\nIRUDI-BANKUAK ETA ERREPOSITORIOAK\nIrudi-bankuen eta errepositorioen arteko ezberdintasun nagusia atariaren jabetza da. Errepositorioen kasuan, argazkien egileak dira beraien argazkiak igo eta, lizentzia espezifikoen baitan, kudeatzen dituztenak. Errepositorio adibide bat Bostok Photorena da. Irudi-bankuen kasuan, aldiz, hirugarren bat izaten da atariaren jabe eta bereak erabakitzen ditu atariaren erabilera-irizpideak.\nInterneten irudi-banku asko topatu ditzakegu. Jarraian aukera batzuk, motaren arabera sailkatuta.\nBilatzen ari garen irudiak ezaugarri bereziak bete behar baditu, batzuetan ez da erraza izaten irudi-bankuetan banaka-banaka bilaketa egitea. Arazo hori ekiditeko, oso erabilgarriak dira irudi bilatzaileak, bilaketa bakar bat eginez hainbat irudi-banku arakatzeko aukera ematen baitigute. Mota honetako bilatzaileen koska nagusia da ez dituztela bereizten egileen eskubideak.\nBaina, lasai egon. Creative Commons (aurrerantzean, CC) lizentzia duten irudiak bilatzen ari bazara, erakundearen beraren Openverse bilatzailea erabili dezakezu eta. Hori bai, gogoan izan, aurreko sarreran azaldu moduan, CC lizentzia izateak ez duela beti esan nahi irudia modu erabat librean erabili dezakezunik.\nCreative Commons erakundearen Openverse bilatzailea\nArgazkia: Annie Spratt


Bizkaiko Suhiltzaile-zerbitzuan CNTko ordezkari sindikalak aurre egin behar dio espediente administratibo bati eta honek ondorio larriak izan ditzake lanean. “Bere “delitua” auto-salbamendu gailu berri batekin maniobra ematera uko egitea izan da, bere ustez formakuntza eta trebakuntza eskasa zuelako”, salatu du erakunde anarkosindikalistak.\nCNTk kontatu duen arabera, gertaera 2016ko azaroan izan zen. Ikastaroa ematera ukatu zuenenean, langileak ere argudiatu zuen “bere zereginen artean ez zegoela prestakuntza ematea ekipo erabiltzeari buruz edo material osagarriari buruz”. “Lan Arriskuen Prebentziorako Legearen arabera, lan-arloko prestakuntza, langileen eskubidea dena, teorikoa, praktikoa, nahikoa eta egokia izan behar da”, gogoratu zuen erakundeak.\nSindikatuak salatu zuen arabera, “Bizkaiko Su Itzaltze eta Salbamendu Foru Zerbitzuaren buruzagitzak auto-salbamendu sistema erabiltzeko berariazko formakuntzarekin suhiltzaileen falta petatxatu nahi izan zuen”. Hori dela eta, sarjentuei (hauek egun batzuk lehenago erabiltzaile ikastaroa izan zuten) “maniobra emateko agindu zien, sistema ezagutzen zutenenentzat, gogoratzeko eta ezagutzen ez zutenentzat, trebatzeko”.\nLangileak Bizkaiko Foru Aldundiaren aurkako demanda ipini zuen “Hitzarmenean erregulatuta dagoen lizentzia jardunaldi sindikal batera joateko ez emateagatik”. Hau gertatu ondoren, espedienteari maiatzak 12 hasiera eman zioten –gertatutakoa sei hilabete geroago- eta Administrazioarekiko Auzietako Epaitegian epaiketa izan bi egun baino lehen, espedientearen abisua bidali zioten, ekainak 6.\nCNT sindikatuak uste du hau “bere ordezkaria beldurtzeko saio nabaria dela” eta, halaber, “langile guztientzako abisua”. Hau dela eta, erakunde anarkosindikalistak eskatu du “berehala espedientea amaitutzat jotzeko eta sindikalismoaren aurkako jokabideak amaitzeko”.


Abdulhamid I.a - Wikipedia, entziklopedia askea.\n1774ko urtarrilaren 21a - 1789ko apirilaren 7a\n← Mustafa III.a - Selim III.a →\nKonstantinopla eta Topkapı jauregia, 1725eko martxoaren 20a\nKonstantinopla, 1789ko apirilaren 7a (64 urte)\nAyşe Sine (en)\nNakşidil Sultan (en)\nHatice Sultan (en)\nAbdulhamid I.a ( 1725eko martxoaren 20a – 1789ko apirilaren 7a) Otomandar Inperioaren 27. sultana.\nAhmed III.aren (1703–30) semea izan zen, eta bere anaia Mustafa III.a (1757–74) oinordetu zuen 1774ko urtarrilaren 21ean, eta agintean egon zen 1789a arte.\nOtomandar errege-etxeetan ohitura zen bezala, Abdulhamid giltzapetua egon zen bizitzako lehenengo 43 urteak, bere lehengusuek (Mahmut I.ak eta Osman III.ak) eta anaiak (Mustafa III.ak) agintzen zuten bitartean. Giltzapetua egon zen bitartean, bere amak (Rabia Semi-k) hezi zuen.\nAnaia hiltzean, tronua oinordetu zuen eta baita Errusiaren aurkako gerra bat ere. Gerra hori otomandarrentzat kaltegarria izan zen, eta azkenean, Küçük Kaynarca-ko ituna sinatu behar izan zuten, Krimea, Moldavia eta Valakia galduz (1774).\nAdministrazioa, armada eta hezkuntza berritzen saiatu zen. Finantzak onbideratu zituen, jenizaroen errolda bat egin zuen, eta itsas armada hobetu zuen. Matxinada ugari gainditu zituen, batez ere, Egiptokoa (1786-87).\n1787an berriro ekin zitzaion Errusiaren aurkako gerrari, baina oraingoan, Austriaren laguntzarekin. Suediak eta Prusiak gatazkan parte hartu bazuten ere, laguntza txikia eman zuten. Otomandarrek bolada batean gogor egin arren, 1788an Otxakov hiria galdu zuten. Lau hilabete geroago Abdul Hamid hil egin zen 64 urte zituela.\nNahiz eta porrot ugari izan zituen, otomandarrek estimu handia zioten Abdul Hamidi, bere izaera baketsu eta erlijiosoagatik. Hori dela-eta, "santu" ezizena irabazi zuen.\nWikimedia Commonsen badira fitxategi gehiago, gai hau dutenak: Abdulhamid I.a\nEmazteak: Ayse Sine-perver, Haseki, Hatice Ruh-xa, Huma Xa, Ayse, Binnaz, Dilpezir, Mehtabe, Misl-i Na-yab, Mu'teber, Nevres, eta Mihriban\nSemeak: Mustafa IV.a (1807–08), Mahmut II.a (1808–39), Murat, Nusret, Mehmet, Ahmet, eta Solima.\nAlabak: Esma, Emine, Rabia, Saliha, Alimsah, Durusehvar, Fatma, Meliksah, Hibetullah eta Zekiye.\nOrriaren azken aldaketa: 27 urtarrila 2019, 13:47.


"Spain is different" - - Goiena.eus\nAitor Izagirre 2012-05-23 17:00\nM-15 mugimenduaren urtebetetzeak protagonismoa kendu die...\n... komunikabideetan Urdangarin eta erregearen familiaren abentura eta desbenturei. Egoera ekonomiko eta sozialak ez du onera egin azken urtean, baina mugimendua erabat hilda egon da azken hilabeteotan.\nBitartean, Espainiako Gobernuak Bankia bereganatzeko lehen pausoak eman ditu, eta oraingoan ere, badirudi ez dela erantzule zuzenik egongo; guztion zergak erabiliko dituzte gutxi batzuen arduragabekeria ordaintzeko. Nora begira egon dira agintariak orain arte?\nPrentsaurrekoan, Ekonomiako ministroak hainbat neurri hartuko dituela adierazi du asteon: udalen eta autonomia-erkidegoen kontuetan muturra sartuko du, egoera ekonomiko lazgarrian dauden erkidego eta udaletan, behintzat.\nBa omen dago Guadalajarako probintzian 3.500 biztanleko herri bat 7.058 urte beharko dituena bere zorrak itzultzeko; non daude, bada, astakeria horren erantzuleak? Horrelako zenbat kasu daude? Ez ditu inork ikuskatu herri horietako kontuak? Europako beste herrialdeetan gertatzen al da horrelakorik?\nSpain is different esaten zuen lelo ezagun batek, baina aspaldian badirudi Spain erabat lelotu dela; bitartean, Guadalajarako herri batean lelokeria ordaintzen jarraituko dute, gutxienez, 7.000 urtez.


kritiken hemeroteka » Magikoa barik, erreala\n« Erauzi mundu baten nostalgia | Errealitatea transzendituz »\nUr biren artean / Patxi Iturregi / Elkar, 2019\nMagikoa barik, erreala Mikel Asurmendi / blogak.eus, 2020-11-20\nPatxi Iturregi arabarra da (Laudio, 1952). Gaztetan Bizkaiko Portugaletera joan zen ikastera eta nabigatzea lanbide bihurtu zuen. Munduan barrena ibili zen urtetan, Persiar Golkoko gerraren ondorioz Euskal Herriratu zen arte. Harrezkero euskarak idazle bat irabazi zuen. Horra bere erretratu txikia.\nNiretzat idazle entzuna baina orain arte ezezaguna izan da. Ipuinlaria da. Haize kontra (Elkar, 1996) ipuin liburuarekin plazaratu zen. Behi eroak eta Dioramak tarteko, Ur biren artean da bere azken lana. Lehenbizikoa eta azkena itsas giroko ipuinez osatuta daude. Donostia hiria eta Tene Mujika sariak irabazi ditu. Kritikaren eta irakurlearen “onarpen zabala” ukan duena. Horra bere lanen arrastoa.\nHoriek horrela eta nik egundo irakurri gabe. Atx! Lotsaz ekiten diot egungo nire jardun honi. Literaturaren paisaia askotarikoa da, hiri eta herri girokoa, urriagoa apika, itsas munduaz mintzo zaiguna. Ur biren artean ipuin sorta mundu horren lekuko esanguratsua duzu. Alabaina, ipuinlaria ez da Txomin Agirre eta liburua ez da Kresala. Txomin Agirrerena anekdota gisa ekarri dut, nekazal giroko Garoa kostunbrista idatzi ostean, Kresala nobelarekin euskal itsasturien jitea osatu zuen.\nEuskal literaturan landu da itsas giroa eta bere gizon-emazteen aiurria. Edorta Jimenez idazle mundakarra da itsas giroko literatura landu duenetako bat gure artean, euskaraz alegia. Atoiuntzia liburua gogoan.\nUr biren artean lerroburua darama liburuak, baina ez da berau osatzen duten hamabi ipuinen ezeinen titulua. Ipuinak itsasoan girotuta daude “haren zabalean nola ertzean” eta bereziki Bilbo hiriko bokalean gertatzen dira. Gerraren giroak zipriztinduta daude, baina protagonistak ez daude gerran.\nLehen Mundu Gerra da, baina Bilbo (Espainiako neutraltasunaren pean) neutrala da. Edonola ere, gerraren eraginez hirian zeharka jasotzen dira haren ondorioak, bereziki ontziolak dira ukituta, eta itsasoratu beharra daukaten barkuak. Historia ez da gelditzen eta gerra kontuek imajinazioa biziagotzen dute. Patxi Iturregik hartara, historiako aldi hura ipuinez ondo ditu. Protagonistak portuko eta ontzioletako langileak dira, hauen gainean dauden jauntxoak, areago langabetuak gero eta gehiago dira.\nIrudi batek asko balio du, eta liburuko azalekoak asko diosku. Marinel, arrantzale, barku kapitain nahiz hiriko politikariak, besteak beste, irudika ditzakegu kaian barrena. Familiak marinelen lurreratzearen zain… Azaleko erretratuak gidatuta hona nire potreta.\nErri bero (Gertakari historiko baten gaineko aldaera). Ipuin horrekin hasten da Ur biren artean. Berau da liburuaren lerro-burua hobekien islatzen duena. Gerran izaten den bitasunaren adierazlea. Izugarri gustatu zait Bilboko Nerbioi/Ibaizabal ibaien bi mazelen deskribapena. Areatza, Artxanda, Begoña… Noski, ipuina hori baino gehiago da. Euskaldun abentureroaren jite aparta.\nErri bero itsasontzi baten izena da. Errealitatearen gainean eraikia dago istorioa. Datozenak ere, denak dira istorioak, ipuinak, baina zinez errealistak dira. Historiak ematen die batasun gisako bat ipuin bakoitzari, baina bat-bedera bizi dira.\nUrpekaria delakoak, bigarrena, ikaragarri bete nau. Izan ere, film bat ikusi dut. Patxi Iturregiren trebezia begi-bistan daukat, fikzioa erreala bailitzan irudikatzekoa.\nHerio zelatan istorioak berriz, urrunera garamatza, Ipar Atlantikora. Herio dabil barkuan. Zaila iruditzen zait, marinela izan barik, itsasoko hizketa moldea hain ongi ezagutu barik, istorioak sorrarazi didan durduzadura sentiaraztea.\nNarbalaren gaua ipuinean barrena, Bizkaiako kostaldean barrean joatea da, itsasgintza eta nekazaritza batzea. Familia kontuak. Gaurko Bilborekin zer ikusirik ez duena, nolabait, baina, behialako Bilboren jitea eta egungo bilbotarren eta bere ingurumariko euskaldunen izaeraren agerbide paregabea da. Txanpona airean, gaztetxoek txonbo egiteko abilezia, hiru jauntxoen ibileren erretratua… “aurreko ipuinaren osagarria”. Jauntxoak: medikua, diputatua eta enpresaburua. Alegia, deus ez! Ipuina izanagatik, garaiko boteredunen ideologiaren lagina duzu. Haien inguruan dabiltzan umeek, bainulari trebeek, osatzen dute ipuina. Magiko barik, erreala.\nAurrerapenaren taupada. Hirian barrena, Zabalgune. Krisi garaia. Uztaila da, greba egunak pasa dira. Itsasoari begira bizi den hiria. Ontziolak martxan berriz ere, bapore berria itsasoratua da, atoiontziren laguntzaz. Tentsioa. Thriller!\nUr irazekiak (Neguri-ren uberan). Bilboko portua orain mende bat izan zenaren erretratua: aberatsa. Aberasturi izaki Bilbo. Bilbo munduan zegoen. On Pedro kapitaina bazen nor.\nHotsa eta durundia. Dionisio, Santos, Alejo eta Urbieta. Ez dira marinelak, portuko langileak dira, ez nolanahikoak baina. Uholde handia. Garcia Altunatarren hiru ahizpa gazteen istorioa. Filipinak, Manila, Txina edota Singapur. Hong Kong. Egungo Bilbo, bestela uste arren, ez da orduko munduan baino presenteago. Hori nire irudipena. Ipuinak baina bestela dakar: uholde handi baten testigantza latza.\nAurpegi biko gizona. “Neska maletaduna arratseko azken tranbian iritsi zen…”. Desira deitu tranbia, agian. Kresal usaina. Txomin, lo-min. Amets gaiztoetatik esnatu nahi genuke betiere.\nSonderklassea. Agintariaren agindua: “Erreginaren orinala baino garbiago gelditu behar dik denak!”. Ipuinean barrena segitzeko aipua duzu, perla eta akuilua. Beti izan dira Sonderklasseak.\nAlderraiak (Caprice basque). “Palawan ontzia zen ibili zorteko 1917ko uda tamalgarri hartan”. Horixe lehen esaldia. Lehen esaldi batek ematen ei dio kontakizunari bere tornuia.\nProtagonistak protagonista, jite batekoak zein bestekoak, aberatsak nahiz behartsuak, beharginak, marinelak, emakumeak eta gizonak, euren destinoa kontrolatzerik ez duten pertsonak dira. Patuaren menpe daude, eta lurraren ezegonkortasuna areago ezegonkorragoa da itsasoan. Bizirautea ez da samurra. Patuari halabeharra ere esaten diogu euskaldunok, patua gertakizunen menpe dago. Gertakarien zioa eta funtsa xedatzen dituena indar naturaz gaindikoa, inpertsonala da.\nIpuinotako pertsonaiek beren askatasuna eta beren erabakimen aske transmititzen dituzte. Baliteke pertsona mota hauek gero eta urriagoak izatea munduan.


Berriak | DBUS - Part 5\nCategory : Berriak\nAzaroaren 3an egingo den Global Innovation Day-rako 6 berrikuntza kasu praktikoetako bat izateko aukeratu dute Dbus\n“Pertsonen zerbitzura egindako eraldaketa digitala, Covid-19aren testuinguruan: Dbus-en kasua” berrikuntza praktikoa izango da azaroaren 3an Barakaldoko Bilbao Exhibition Center-en egingo den Global Innovation Day 2021 ekimenean aurkeztuko diren sei kasuetako bat.\nInnobasque – Berrikuntzaren Euskal Agentziak antolatutako euskal berrikuntzaren hitzordu nagusia da, hain zuzen, Global Innovation Day, eta helburutzat dauka berrikuntzari balioa ematea eta Euskadi lurralde berritzaile gisa kokatzea, berrikuntza globalarekin bat eginez. Aurten, eraldaketa digitalarekin, iraunkortasunarekin eta konpromiso sozialarekin lotutako 6 kasu praktiko ezagutaraziko dira, eta, era berean, bat egingo du Euskadiko Zientzia, Teknologia eta Berrikuntzaren XXI. Astearen inaugurazioarekin. Han izango da Iñigo Urkullu, Zientzia, Teknologia eta Berrikuntzarako Euskal Kontseiluaren buru.\nDbus aukeratu dute eraldaketa digitaleko ekintzak eta kontzientziazio sozialeko ekintzak egiten dituelako; izan ere, gai izan da, Covid-19ak eragindako pandemia krisiaren ondoren, bidaiarien konfiantza berreskuratu eta eskaria lehengoratzeko. Pandemia hasi zenetik, Dbus etengabeko aldaketak ezartzen aritu da, behar berrietara egokitzeko asmoz. Konfinamenduarekin batera, mugikortasuna murriztu egin zen (telelana, online ikasketak, aisiaren mugak), eta herritarrek garraio kolektiboarekiko konfiantza galdu zuten, Covid-19ak berak eta autobusetan gerta litezkeen pilaketek segurtasunik eza sentiarazten zietelako.\nZiurgabetasun-egoera horretan, Dbusek azkar egokitu behar izan zuen erabiltzaileen eskaera berrietara, eta beharrezkoa izan zen sail guztien arteko zeharkako lana, berrikuntza-prozesuek zerbitzu segurua bermatu ahal izateko. Ezarritako berrikuntzen artean, Innobasquek positiboki baloratu ditu pandemia hasi zenetik aldaketak eta egokitzapenak denbora errekorrean egiteko funtsezkoak izan diren software-garapenak.\nBerrikuntza teknologikoei dagokienez, hauek izan ziren pandemiaren agertokian zerbitzu publikoa kudeatzeko funtsezko tresnak: matriz jatorri-helmuga sistema, neurrira egindako algoritmo bat sortuz, erabiltzaileen joan-etorrien fluxuak ezagutzea eta autobusen okupazioa denbora errealean ezagutzea ahalbidetu zuena; geltokien sentsorizazioa, geralekuen okupazioa ezagutzeko aukera ematen duena; eta EMV contactless, bidaia eskudirua erabili gabe ordaintzeko aukera ematen duena. Era berean, Dbusek egin zituen ekintzak une oro betetzen zirela transmititzen zuten kanpainak positiboki baloratu dira, bidaietan ahalik eta segurtasun handiena bermatzeko. Adibidez: aireztapen-protokoloak ezartzea, barruan airearen kalitatea aztertzea autobusak, garbitzeko eta desinfektatzeko protokoloak, Aenorren Covid ziurtagiria lortzea…\nEkintza berritzaileek bultzatutako erreakzio-gaitasun azkar horri esker, gure erabiltzaileen konfiantza izaten jarraitu ahal izan dugu; horren erakusgarri da gaur egun eskariaren berreskurapena % 83koa dela 2019arekin alderatuta, EINen arabera estatu mailan hiri-garraioaren erabilera berreskuratzeko batez besteko datua baino handiagoa.\nGainerako 5 berrikuntza-kasu praktikoak Aquadat, Zero Hondakin Fundazioa, Mondragon Korporazioko Osagaien Dibisioa, Satlantis eta Sidenor dira, eta Dani Álvarez kazetariak aurkeztuko ditu zuzenean, streaming bidez, azaroaren 3an, BECen, Global innovation Day jaialdiaren hamargarren edizioan.\n15. “Dbus eta Gabonak” haurrentzako marrazki lehiaketa\n“Dbus eta Gabonak” haurrentzako marrazki lehiaketaren beste edizio bat abiarazi du Dbusek, 13 urte baino gutxiago neska-mutilentzat.\nUrteroko lehiaketa honen bitartez, 2021ean lehiaketaren 15. edizioa izango baita, neska-mutilen sormena sustatu nahi da eta Donostian garraio publikoa erabiltzeak duen garrantzia helarazi nahi zaie, Donostiako hiri guneen eta donostiarren bizi kalitatearen iraunkortasuna bermatzeko balio baitu. Gabonetan, zehazki, garraio publikoaren erabilera funtsezkoa da mugikortasuna efizientea izatea bermatzeko.\n> Oinarriak ikusi (pdf)\n> Marrazkientzako plantilla deskargatu (pdf)\nIn Berriak, Jarduerak\nDbusek bi proiektu teknologiko berri jarri ditu martxan\nEmandako zerbitzuaren kalitatea hobetzen jarraitzeko eta konpainiaren eraginkortasuna hobetzeko helburuarekin, Dbus-ek, duela gutxi, 2 proiektu teknologiko berri aurkeztu ditu hainbat deialditan. Proiektu horiek onartu egin dira, eta dagoeneko martxan daude hasierako exekuzio-fasean.\nDigifed-en aurkeztu den Arrapala Adimendua-Smart Ramp proiektua da bat. H2020k finantzatutako ekimena da, Europar Batasunaren ikerketa eta berrikuntzako finantzaketa-programa gisa egituratzen dena, eta EBko industriei beren produktuak eta zerbitzuak digitalizatzeko laguntza ematen diena. Dbus-entzat neurrira diseinatzen ari den proiektu berritzaile hau CPS sistema oso bat ezartzean datza (automobilgintzako, ekoizpeneko eta testeatzeko informazio guztia) 10 autobusetan. Arrapala bakoitzaren portaerarekin lotutako informazio guztia emango du, Dbus-eko arrapalen hedapen automatikoa hobetzeko eta sistemak azkenaldian hainbat arrazoirengatik (hautsa, lokatza, kolpeak, elektrizitatea eta arrazoi mekanikoak, etab.) ematen zituen arazo teknikoak saihesteko. Proiektu honen bidez, mugikortasun urriko pertsonei autobusetarako sarbide normala bermatu nahi zaie, hedapenean funtzionamendu txarra eragin dezakeen alferrikako edozein eragozpen saihestuz.\nSmart Mobility Industry programaren barruan, Gipuzkoako Foru Aldundiko Sustapen Ekonomiko eta Berrikuntzako Departamentuan aurkeztutako Hiri Autobusentzako Birkarga Aurreratua izeneko beste proiektua (laguntza-programa horren helburua da mugikortasun berriarekin lotutako erakustaldi teknologikoko proiektuen garapena eta ezarpena bultzatzea) hasierako exekuzio-fasean dago, eta birkarga-kudeaketako sistema aurreratu bat garatzea da helburua, funtzionaltasun handiagokoa, Dbus-eko SAE elektrizitate-industriarekin koordinatua Kotxetegietan Optimizazio energetikoa lortzeko, Dbus-en flotaren Elektrifikazio estrategiaren barruan.\nSmart Ramp-Arrapala Adimendunaren proiektua eta Hiri-autobusak Kargatzeko Sistema aurreratuaren proiektua abian dira, eta ondo funtzionatuz gero, ondorengo industrializazio-prozesuarekin hasi nahi da.\nDbusek bat egingo du Bularreko Minbiziaren Aurkako Nazioarteko Egunarekin\nUrriaren 19an, asteartea, Bularreko Minbiziaren Aurkako Nazioarteko Eguna ospatuko da. Gipuzkoako Minbiziaren Aurkako Elkartetik hainbat jarduera antolatuko dira egun horretarako, eta Dbusek bat egin nahi du jarduera horiekin.\nHorregatik, urriaren 19an Donostiako hiri autobus guztiek kanpainaren kartela eramango dute egun osoan.\nDbusek urrats berri bat emango du mugikortasuneko operadore integral bihurtzeko\nGarraio iraunkorragoa eta integralagoa eskaintzeko, Dbusek garraio publikoaren pakete multimodalean oinarritutako mugikortasun-eredu berri bat kudeatu eta eskainiko die herritarrei.\nAspaldidanik, Dbus etengabe aritu da lanean, egokitzen eta gauzatzen aldaketak eta berrikuntzak, bai eskainitako zerbitzuari dagokionez (lineak zabaltzea, BRT lineak, etab.), bai etengabeko hobekuntza-prozesuei dagokienez, batez ere teknologiaren arloan, erabiltzaileei eskainitako zerbitzuari balio erantsi handiagoa eskaini ahal izateko (ordainketa azkarren eta eraginkorren sistema, kanal anitzeko informazio- eta komunikazio-sistemak, app eta web garapenak, etab.).\nAzkenaldian, Covid dela eta, erresilientzia horiek premiazkoagoak izan dira, bai teknologia-mailan, bai erakunde-mailan. Horregatik guztiagatik, Dbusek urratsak ematen jarraitu nahi izan du, eta gaur egungo hiririk eraginkorrenen eta berritzaileenen mailan donostiarrei kalitatezko zerbitzu iraunkorra eskaintzen jarraitu nahi izan du.\nTestuinguru horretan, gero eta ohikoagoa da hiriko autobus-garraio publikoko enpresak (udalek ohiko mugikortasun-eskaerei erantzuteko gehien erabiltzen duten bitarteko propioa) hainbat mugikortasun-zerbitzu kudeatzen amaitzea, hirien konfigurazio berriak (emisio baxuko eremuak, babes akustikoko eremuak eta abar ezartzea) nahiz hiri-konfigurazio berri horretatik sortzen diren mugikortasun-premia berriak (joan-etorri partekatuak, elkarreragingarritasuna eta intermodalitatea joan-etorrietarako, eta abar) eskatuz.\nDbus, bere aldetik, eraldaketa honi dagokion guztian, erabat prestatuta dago eta herritarrei garraio publikoko pakete multimodal batean oinarritutako mugikortasun-eredu berri bat kudeatzeko eta eskaintzeko atarian dago. Mobility as a Service (MaaS) kontzeptua da, dagoeneko praktikan Europako hiri garrantzitsuenetako askotan, herritarrei ibilgailu pribatuaren erabilerarako alternatiba sinple eta eraginkorra eskaintzeko dauden garraiobideak biltzen dituen zerbitzuari buruzkoa.\nAzken batean, administrazio publikoek ibilgailu pribatuaren aurka lehiatzeko moduko mugikortasun-zerbitzu integratua eskaini behar diete herritarrei, eta, horretarako, mugikortasun-irtenbide integratzaileak jarri behar dituzte haien eskura, hirian ibilgailu pribatua erabiltzeari pizgarria kentzeko, eta, aldi berean, administrazioak herritarren zerbitzura jartzeko, kostu lehiakor batean eta kalitate-maila handiko integrazio-maila batean.\nGainera, MaaS sistema berria Dbusen ezartze hori bizkortu egin daiteke MITMAri (Garraio, Mugikortasun eta Ingurumen Ministerioa) eskatutako laguntza emateko aukeragatik, Ministerioaren programaren barruan, emisio txikiko eremuak ezartzeko eta hiri-garraioaren eraldaketa digital eta jasangarria egiteko.\nDTK aurkeztu den hiru eskaeretako bat udalerri-elkarte bati dagokio. Donostia, Palma, Malaga eta Las Palmas de Gran Canaria udalerriek garraio publikoa digitalizatzeko egindako eskaera bateratua da, eta Donostiak izango du lidergoa.\nLaguntza ematen bada, jarduera hauek egitea aurreikusten da, besteak beste:\nOrdainbideak digitalizatzea: QR kodeen bidezko ordainketak, aldi baterako titulu berriak, ordainketa-funtzionaltasun berriak ahalbidetzen dituzten ezeztagailuak berritzea, etab.\nKomunikazio- eta informazio-sistemak digitalizatzea: Aplikazio berria erabiltzaileentzat funtzionaltasun berriekin, informazio-panelen ordez bistaratze hobeagoa dituzten beste batzuk jartzea, etab.\nFuntzionaltasun hobeak dituzten markesina adimendunak instalatzea: aforoak kontrolatzeko sentsoreak, publizitate digitala, kortesiazko argiak, braillez irakurtzea, entzuteko moduan gidatzeko sistema bat, laguntza iskatikoa, markesinaren kristalezko banda seinaleztatzaileak, etab.\nAforoak kontrolatzeko eta jatorri-helmuga matrizeak algoritmo matematiko prediktiboaren bidez kalkulatzeko sistema.\nAutobusak sentsorizatzeko eta monitorizatzeko sistemak: arrapala adimendunak, bidaiariak zenbatzea, presio pneumatikoak, aire girotua, etab.\nDatozen asteetan, DTK mugikortasun-operadore integral bihurtzeko udal-izapideak hasiko direla aurreikusten da.\nDbus-ek bat egiten du Ikusmenaren Munduko Egunarekin\nGaur, urriak 14, osteguna, Ikusmenaren Munduko Eguna ospatuko da. Begisarek (Erretinosi Pigmentarioak Jotakoen Gipuzkoako Elkartea) hainbat jarduera antolatu du egun horretarako, eta Dbusek bat egin nahi dut jarduera horiekin.\nHorregatik, gaur Donostiako hiri autobus guztiek kanpainaren kartela eramango dute egun osoan.\n14 Urria, 2021\nDbus-ek bat egiten du Gaixotasun Erreumatikoen Nazioarteko Egunarekin\nUrriaren 12an, asteartea, Gaixotasun Erreumatikoen Nazioarteko Eguna ospatuko da. EGGEk (Erreumatiko Gaixotasun Gipuzkoako Elkartea) hainbat jarduera antolatu du egun horretarako, eta Dbusek bat egin nahi dut jarduera horiekin.\nHorregatik, urriaren 12an Donostiako hiri autobus guztiek kanpainaren kartela eramango dute egun osoan.\n11 Urria, 2021\n“Mugitu jasangarri… mugitu osasuntsu”\n“Mugitu jasangarri…mugitu osasuntsu” lemapean, Dbusek garraio iraunkorren erabileraren gaineko sentsibilizazio eta sustapen kanpaina bat abiarazi du, Mugikortasunaren Europako Astea dela eta, zeina irailaren 16tik 22ra ospatuko baita. Kanpainaren helburua garraio publikoa eta jasangarria erabiliz ingurumenerako eta osasunerako onurei lotutako ideiak transmititzea da.\nAurtengo kanpaina osasun fisikoaren eta mentalaren ingurukoa da, eta gure udalerrietan modu iraunkorrean mugitzeko moduei lotuta dago, bai autobusez, bai bizikletaz, bai oinez.\nHona hemen kanpainan garatzen diren ideia batzuk:\n– Garraio kolektibo jasangarrian bidaiatzeak (autobusa, bizikleta) edo mugikortasun aktiboa praktikatzeak mugitzen zaren bakoitzean uzten duzun karbono-aztarna gutxitzen du.\n– Mugikortasun aktiboak % 30era arte murriztu dezake gaixotasun hauek pairatzeko aukera: antsietatea, depresioa, presio arterial altua eta gainera endorfinak askatzen laguntzen dizu.\n– Gastuak murriztea ahalbidetzen du.\n– Espazio publikoaren erabilera hobetzen da.\n– COVID-19ari aurre egiteko segurtasun neurriak betetzen dira.\nHoriek dira garraio kolektiboa edo mugikortasun aktiboak erabiltzeak dauzkan abantailetako batzuk, eta kanpaina honen bitartez abantaila horiek ikusi ahal izango dira\nhainbat euskarritan, hala nola autobusen errotuluetan, markesinetako karteletan, autobusen barruko pantailetan, web orrian eta sare sozialetan.\nKontua da gure desplazamendu-ohituretan kontziente izatea eta, aldaketa txikiekin, mugikortasun jasangarriaren ereduan aurrera egiten jarraitzea Donostian, garraio publikoan bidaia gehien egiten dituen hirietako bat baita. Zifra hori Europako handienetako bat da, eta antzeko tamaina duten Espainiako gainerako hirien oso gainetik dago.\nDbusek bat egiten du Fibrosi Kistikoaren Munduko Egunarekin\nIrailaren 8an, asteazkenean, Fibrosi Kistikoaren Munduko Eguna ospatuko da. Egun horretan, Euskal Herriko Fibrosi Kistikoaren Elkarteak (FQ Euskadi) jarduerak antolatuko ditu eta Dbusek bat egin nahi du jarduera horiekHorregatik, bihar Donostiako hiri autobus guztiek kanpainaren kartela eramango dute egun osoan.\nDbus-ek Aenor-en ziurtagiriaren berritzea eskuratu du COVID-19ari aurre egiteko moduagatik\nAenorrek Covid-19ren aurka emandako ziurtagiria lortu eta urtebetera, Dbusek arrakastaz gainditu du ziurtagiri hori berritzeko ikuskaritza. Urtebete baino gehiago darama Dbusek etengabeko doikuntzak egiten COVID-19aren ondoriozko egoera berrira egokitzeko, protokolo berriak garatuz eta Konpainiako langileen eta erabiltzaileen osasuna eta segurtasuna bermatzeko prebentzio neurri batzuk ezarriz.\nHorren erakusle izan dira Dbusen autobusetan ez dela izan Covid bidezko kutsadurarik (0 kasu), azken urte honetan, 10.305.494 milioi erabiltzailek erabiliz Dbuseko zerbitzuak.eta lortutako eskaria gero eta handiagoa dela, 2021eko abuztuan % 80 ingurukoa, hain zuzen.\nDbusek COVID-19ari aurre egiteko aplikatzen dituen neurrien eraginkortasunaren kanpoko berme bat da COVID-19rako Protokoloen Ziurtagiria, eta Osasun Ministerioak COVID-19aren prebentziorako eta higienerako markatutako jarraibideetan oinarritzen da. Ziurtagiri horren metodologia erakunde nazionalen eta internazionalen gomendioetan oinarritzen da, eta eskatzen du erakundeek COVID-19aren ondoriozko arriskuak kudeatzeko lanei guztiz heltzea. Auditoriak ebaluatzen ditu, besteak beste, COVID-19ari aurre egiteko jarduera protokoloak eta protokolo horiek betetzea.\nDbusek ezarritako neurrietako batzuk dira flotaren eta Kotxetegien instalazio guztien eguneroko garbiketa eta desinfekzioa; ibilgailu guztietan gidariaren postuan babes manpara jartzea; aireztapen iraunkorra, autobusen barruko airearen kalitateari buruzko espezialistek egindako azterketa, 13 segundoz behin airea berritzen dela egiaztatzen duena, minutuko 5 aldiz gutxi gorabehera, gomendatutakoa baino 9-10 aldiz handiagoa.\nNabarmena izan da ere prebentzio neurriei eta prozedura berriei buruz langile eta erabiltzaileei ematen zaien informazioa; gune komunen mugapena; osasun segurtasunareko neurrien ezarpena autobusetan zein instalazioetan; edo hornitzaileei babes eta segurtasun neurriak betearaztea, erabiltzaileei zerbitzu segurua eskaini ahal izateko.\nZiurtagiri berri hau AENORek Bidaiarien Garraio Publikoen gaineko UNE-EN 13816 arauaren arabera 5-Benta Berri, 13-Altza eta 28-Amara-Ospitaleak lineen zerbitzu kalitatea egiaztatzeko eman duen kalitate ziurtagiriari batzen zaio, Dbusen egunero bidaiatzen duten ia pertsonen erdia linea horietan erregistratzen dira-eta. Konpromiso horiek, gainera, ez dira soilik hiru linea horietan aplikatzen, autobus flota guztian eta Konpainiaren eguneroko funtzionamenduan ere aplikatzen dira.\nBerriro ere, AENORek COVID-19ari aurre egiteko protokoloagatik emandako ziurtagiriak erakusten du Donostiako garraio publikoa segurua dela eta Dbuseko mugikortasun iraunkorreko eredua berreskuratzeko beharrezkoa den konfiantza ematen dio, garraio publikoaren alde eginda, Donostian mugitzeko garraiobiderik eraginkorrena eta ekologikoena den heinean.\nIn Berriak, Berriak home, COVID-19 Informazioa


Frantziak are gehiago gogortuko ditu sartzeko baldintzak\nHego Euskal Herritik Ipar Euskal Herrira joateko, PCR negatiboa erakutsi beharko da nahitaez, langileen kasuan izan ezik.\nLapurdi eta Nafarroa arteko muga. Argazkia: EiTB\nFrantziak gogortu egingo ditu Estatuan sartzeko baldintzak, covid-19ari aurre egiteko eta hirugarren konfinamendu zorrotza galarazteko asmoz.\nJean Castex lehen ministroak iragarri du koronabirusaren zabalkundea geldiarazteko neurri sorta berria, eta azaldu du elikagaienak ez diren 20.000 metro koadrotik gorako merkataritza zentroak itxi egingo dituztela.\nCastexek Defentsa Kontseiluaren ostean egin du agerraldia, eta berretsi du, osasun egoera ikusita, mahai gainean jarraitzen duela konfinamenduak. "Oraindik hori saihesteko aukera bat eman behar diogu gure buruari", gaineratu du.\nLarunbatetik iganderako gauerditik aurrera, debekatuta egongo da Europar Batasunetik kanpoko herrialde batetik Frantziako Estatuan sartzea, edo alderantziz, "pisuzko arrazoia" eduki ezean, lehen ministroaren arabera. Orain arte posible zen sartzea bizilekua Frantzian izanez gero.\nEBko beste estatuetako bidaiarien kasuan, hau da, Hego Euskal Herriko herritarren kasuan, PCR negatibo bat erakutsi beharko da, Frantziako Estatuan lan egiten dutenek salbu.\nHori horrela, zorroztu egin dituzte neurriak, aurreko igandetik beharrezkoa baitzen PCR negatiboa erakustea, baina itsasoz edo hegazkinez iritsita soilik. Orain errepidez edo trenez iritsitakoek ere egin beharko dute.\nBestalde, Gobernuak eragile sozialekin hitz egingo du ahal den kasu guztietan telelana ezartzeko, eta Administrazioan horixe egingo duela aurreratu du.\nLehen ministroak gogorarazi du ospitaleetan 27.000 pertsona daudela gaixotasunarekin, eta 3.000 inguru egoera larrian.\n"Aldaera britainiarrak eta hegoafrikarrak pandemiaren bizkortzeko arrisku larria dagoela pentsarazten" dutela azpimarratu du.\nCastexek ohartarazi du "datozen egunak erabakigarriak" izango direla, eta segurtasun indarrek kontrolak indartuko dituztela harreman sozialak murriztea helburu duten neurriak betearazteko.


LABRAZAKO HIRIBILDUA. - Alava Turismo\nInicio » LABRAZAKO HIRIBILDUA.\nHarresi bizia izenez ezagutzen da, eta Europan ondoen kontserbatzen direnetako bat da, Hiri Harresituen Nazioarteko Elkartearen iritziz. Hiribildua inguratzen duten defentsarako harresiak XII. mendearen azken hamarkadakoak dira eta, oraindik ere, oso egoera onean daude bertako biztanleei esker, belaunaliz belaunaldi beren etxe bihurtu baitituzte.\nBilaketa hitzak:Villa de Labraza


Europako Batzordeak hazkunde sostengarria helburu duten berrikuntza sozialeko 30 ideia aukeratu ditu - SPRI\nSPRI » Berrikuntza » Europako Batzordeak hazkunde sostengarria helburu duten berrikuntza sozialeko 30 ideia aukeratu ditu\nEuropako Batzordeak hazkunde sostengarria helburu duten berrikuntza sozialeko 30 ideia aukeratu ditu\nEuropako Batzordeak antolatzen duen Social Innovation Competition lehiaketak dagoeneko jakinarazi du zeintzuk diren hirugarren edizioko finalerdietara pasa diren 30 proiektuak. Txapelketa horren helburua da bultzada bat ematea egungo erronka handiei erantzuten dieten eta onura ekonomikoa, soziala eta ingurumenekoa sortzen duten ereduak bilatzen dituzten berrikuntza sozialeko proposamenei.\nAurten “Hazteko modu berriak” izan da txapelketaren leloa, eta antolatzaileek 40tik gora herrialdetako 1.400 proposamen jaso dituzte. Proposamenak hainbat ideiatan oinarritzen dira: hondakinak murrizteko produkzio eta banaketa eredu berriak, bazterkeria arriskuan dauden pertsonei lana ematen dieten enpresa sozialak, eta, besteak beste, zahartze aktibo eta osasuntsua bultzatzeko laguntza komunitarioa ematen duten sistemak.\nSocial Innovation Competition txapelketako epaimahaiak 30 proiektu aukeratu ditu proposamen guztien artetik. 30 proiektu horiek hurrengo fasera pasako dira, non laguntza prozesu baten bidez helburu nagusiak identifikatuko baitituzte, negozio plan bat egituratu eta lankidetzak erakarri. Berrikuntza sozialeko akademiaren saioak irailaren 7tik 9ra egingo dira Vienan. Horren ondoren, epaimahaiak 10 finalistak aukeratuko ditu eta azaroan jakinaraziko ditu hiru irabazleak. Azken horietako bakoitzak 50.000 euro jasoko ditu bere proiektua martxan jartzeko.\nFinalerdietara pasa diren proposamenen artean bada Espainian sortutako bat: BUYears. Proiektu horrek aparatu eta etxetresna elektrikoak erosteko eredua aldatzen du, zaharkitze programatua saihesteko; atari propio bat sortu du eta bertan saltzen diren produktuek hainbat urtetarako konponketa eta mantenimendu zerbitzua barne hartzen dute. Hala, aparatu iraunkorrenak egiten dituzten enpresek irabazi handiagoak eskuratuko dituzte salmenten truke.\nEpaimahaiak hautatutakoen artetik aipatzekoak dira halaber honakoak: The social good vending machine poloniarra, produktu ekologikoak ekoitzi eta banatzeko eta aldi berean bazterkeria sozialean dauden pertsonei enplegua emateko sarea; Portugaleko Padaria Pao com Historia okindegia, zeinak prestakuntza eta enplegua eskaintzen baitie gazteei eta hezkuntza espazio bat haurrei, eskolako porrota gutxitzeko; eta Frantziako ekintzaile talde batek sortutako Wheeliz ere bai, partikularren artean gurpildun aulkian dauden pertsonentzat egokitutako autoak alokatzeko sistema.


Konfinamendua, hazteko bidea | Gizartea | Berria\nHaur bat etxean jolasten, konfinamendu garaian. IÑIGO URIZ / FOKU Tamaina handiagoan ikusi\nJune Prieto -\nKonfinamenduak areagotu egin ditu gizarteko desberdintasunak, eta egoera kalteberan dauden nerabe eta umeei ere eragin die etxetik atera barik egon behar izateak. Aldundien babespean dauden umeak hezitzaileen edo harrera familien esku egon dira egun hauetan, eta bideo deiez edo telefonoz soilik aritu ahal izan dira jatorrizko familiako kideekin. Taldea egonkortzeko eta hazteko ere balio izan diela adierazi dute haiekin konfinamenduan egon diren zenbaitek.\nBizkaian 900 ume baino gehiago daude foru aldundiaren babespean. Eskolek edo udaletxeek antzematen dituzte kasu berezi horiek, eta, gero, aldundiak erabakitzen du umeari zer zerbitzu komeni zaion. Lander Gormedino hezitzailea da, eta Bilboko harrera etxe batean egiten du lan, aldundiarekin hitzarmena duen erakunde batean. «Lehenengo aukera beti da harrera familia batekin bidaltzea, baina beti ez da posible izaten, eta horretarako gaude gu».\nGormedinoren etxean hamar gazte daude, zortzi eta hamazazpi urte artekoak, bakoitza bere kasu partikularrarekin. «Ohikoena da familiarekin harremana mantentzea; helburua da harrera etxean aldi baterako egotea, eta familietan baldintza egokiak daudenean bueltatzea». Horregatik, garrantzitsua da nerabeek kontaktua mantentzea familiarekin. «Kasu ezberdinak daude. Batzuetan, asteburuetan elkartzen dira, baldintza batzuk jarrita. Beste batzuetan, horretarako sortutako elkartze guneetan batzen dira, eta hezitzaile baten aurrean gertatzen da familiaren eta umearen arteko harremana».\nItxialdiak iraun bitartean, ez da bisita fisikorik egin. «Ez dugu aparteko arazorik eduki deiak eta bideo deiak egiteko». Izan ere, umeek eguneroko bizitzan egiten zituzten horrelako deiak familiarekin hitz egiteko. Lehenengo fasean, bisitak berreskuratu dituzte.\nElkarbizitza ere zaindu behar izan dute, umeak ez baitzeuden ohituta etxean hainbeste ordu egotera. «Guztientzat izan da zaila, baina, beharbada, gazte hauentzat zailagoa izan da». Hala ere, «eramangarria» izan dela azaldu du Gormedinok, batez ere ume taldea aspaldi heldu zelako harrera etxe horretara, eta horrek gauzak erraztu dizkielako. Etxeko hezitzaileek ez dute aparteko aldaketarik egin metodologian; ohi bezala, ideia berriak sortzen ibili dira momentu zailetan aurrera egiteko.\nAldundiak hainbat ekintza proposatu dizkie etxean egiteko; besteak beste, sukaldari famatu baten bisita eduki zuten. «Berrogei egun hauek pasatzeko, aukera berriak eman dizkigute, hori egia da, baina ez dugu nahi Disneyland moduko zeozer irudikatzea. Zaila izan da, profesionalen aldetik eta umeen aldetik ere bai, baina uste dut lantaldea ondo egokitu dela». Hain ezagunak egin diren erronkak eta kirola ere egiten saiatu dira, ume bakoitzaren erritmoak eta guneak errespetatuz.\nAisialdiaz gain, eskolako jarduerak ere etxetik antolatu behar izan dituzte. «Gelako erritmoari jarraitzen saiatu gara, baina ez dut uste posible denik aurtengo curriculuma aurrera eramatea egoera honetan». Umeentzat kontzentratzea oso zaila izan dela nabarmendu du Gormedinok, eta irakasleen eta hezitzaileen lana goraipatu du. «Konpondu gara, ahal izan dugun moduan, etxe askotan bezala».\nEskolako lanekin ere arazoak izan ditu Idoia Altamirak. Donostiako harrera gurasoa da, eta kexu da ez zaielako bilakaera kontrolatu laguntza berezia behar duten umeei. «Kontuan hartu behar dugu ume hauek dituzten arazoek eskolan ere eragiten dietela». Irakasle laguntzailearen irudia desagertu egin dela salatu du Altamirak, eta umeek eskolako erritmoari jarraitzearen pisu guztia haiengan jausi dela. «Zorionez, ohituta nago etxeko lanekin laguntzen, baina, eskolara ez doanez, goiz osoa ematen dut harekin, ikasten jarrai dezan».\nGuztira sei pertsona bizi dira Altamiraren etxean, eta konfinamenduak familia moduan sendotzeko balio izan diela azaldu du. «Uste dut opari bat izan dela konfinamendua. Umeari familiako kide izatearen sentimendua garatzeko balio izan dio gurekin egoteak».\nHarrera etxean eta harrera familian bizipen positiboak izan dira nagusi. «Bizitzako edozein esparrutan bezala, ikasketak egon dira, ziur», ondorioztatu du Gormedinok. Umeak «egoera oso berezietatik» datoz, baina konfinamenduan egondako denbora tarteak pazientzia lantzeko eta beren burua ezagutzeko balio izan diela uste du hezitzaileak. Gainera, Gormendino eta Altamira bat datoz ondorio batean: itxialdiak «taldean hazteko» eta bestearekiko «enpatia» lantzeko balio izan die haurrei.


Xubane Garai eta Garazi Erostarbe Murias-Limousin taldeko kide izango dira - Debagoiena - Goiena.eus\nXubane Garai eta Garazi Erostarbe Murias-Limousin taldeko kide izango dira\nMireia Bikuña 2019-01-02 12:00\nXubane Garai eta Garazi Erostarbe.\nAretxabaletako ziklista junior mailan lehiatuko da, eta oñatiarra 23 urtez azpikoetan. Euskadi-Murias taldeak eta Tolosako Oriako Txirrindulari Eskolak elkarrekin martxan ipinitako proiektua da Euskadi-Limousin taldea. Emakumezkoen harrobiko ziklismoari bultzada emateko helburuarekin sortu dute.\nMaialen Aramendia, Irati Idirin eta Garazi Erostarbe izango dira 23 urtez azpiko taldeko ordezkariak. aldez, Naia Amondarain, Ekhiñe Rivas eta Xubane Garai junior mailako taldekoak. Eneko Garai izango da bi taldeetako arduraduna, eta Loli Santako kirol zuzendaria. Sei txirrindulariek Euskaldun txapelketako eta Espainiako Kopa izango dituzte helburu.\nBH bizikletak, Spiuk kaskoak eta betaurrekoak, eta Kalas arropa erabiliko dute lehiatzeko, eta lasterketatan Skoda automobil baten laguntza izango dute. Euskadi-Murias taldearen maillot berbera erabiliko dute (berde koloreko), eta emakumezkoen taldeak bereziki babesten dutenen logoak ere bai: Oriako Txirrindulari Eskola, Limousin Kartoiak eta Arsuaga.\nBestalde, kadete mailako taldea Limousin-Murias izenarekin lehiatuko da, eta Amaia Astarloa, Jone Gisasola, Naroa Olano eta Nagore Txintxurreta izango ditu ordezkari errepidean.\nUrtarrilean Euskadi-Muriasek egingo duen aurkezpen ekitaldian parte hartuko dute hamar emakume ziklistek.


Ikusgai dira herriko gazteek apaindutako udaberriko erakusleihoak - - uztarria.eus\nIkusgai dira herriko gazteek apaindutako udaberriko erakusleihoak\nBertan Merkatari Elkartea 2022-05-03 09:59\nIkasleek apaindu duten erakusleihoetako bat. (Bertan)\nAzpeitiko 37 erakusleiho herriko gazteek apaindu dituzte, dendarien eta ikastetxeen arteko elkarlanaren bidez.\nBertan Azpeitiko merkatarien elkarteak, herriko hiru ikastetxerekin elkarlanean, herriko gaztetxoei zuzenduriko proiektu berri bat jarri du martxan. Egitasmoak etorkizuneko kontsumitzaileak tokiko kontsumoaren inguruan sentsibilizatzea du helburu nagusitzat eta, horretarako, ikasleen eta herriko dendarien arteko harremana bultzatu da.\nAdin ezberdinetako ikasleek hartu dute parte; Iraurgi Ikastetxean DBH3 mailakoek, Urola Ikastolan DBH4koek eta Ikasberri Ikastolan Batxilergoko 1. mailakoek. Guztira 147 ikasle, taldeetan banatuta, herriko 37 saltokitako erakusleihoak apaintzeaz arduratu dira, udaberria gaitzat hartuta.\nProzesua urtarrilean hasi zen. Orduan, Bertan elkarteko ordezkariek ikastetxeak bisitatu zituzten eta egin beharreko lanen berri eman zieten ikasleei. Horiek, bakoitzari egokitutako saltokiarekin harremanetan jarri eta apaindu beharreko erakusleihoaren ezaugarriak ezagutu ostean, lehendabiziko zirriborro bat prestatu zuten. Dendariaren adostasunarekin, dekorazio elementuak garatu dituzte ikastetxeko ikastorduetan, eta joan den astean erakusleihoetan kokatu zituzten. Guzti hau materialen berrerabilera sustatuz, arlo ekonomikoa zainduz eta ikasleen ekimena zein irudimena sustatuz garatu da.\nOrain, maiatzean zehar, erakusleihoak ikusgai izango dira. Etxez etxe buzoietan utzi dira apaindutako saltokiak zein diren erakusten duen esku-orria.\nBertanek Azpeitiko kaleak zapaldu eta gaztetxoen artelanak ikustera animatzen ditu herritar guztiak.


Paloteado - Wikipedia, entziklopedia askea.\nRabadán edo artzaina eta deabrua, Cortesko paloteadoan, 2014an.\nPaloteadoa edo, herri batzuetan, Dance delakoa, Nafarroako Erriberan egiten diren dantza ikuskizun batzuk dira, dantza eta antzerki herrikoia uztartzen dutenak, eta zeinetan makil dantzak parte inportantea dute: hortik izena ere, palo edo makilatik, makilkada koreografiatuak dira paloteadoa.\n17. mendeko testigantzak daude Aragoin eta Nafarroan, baina ez dago argi noiztik egiten den herri bakoitzean. Hori bai, Nafarroako herri gehienetan 19. mendearen amaieran eta 20.aren hasieran desagertu zela dirudi. Bakarrik iraun zuen Cortes herrian eta han ere, 1936ko gerratik 1950eko hamarkadara eten egin zen. Hala ere, 20. mendeko azken laurdenean, eta 21. mendean, berreskuratu egin da hainbat herritan. Batzuetan tradizio lokala berreraiki ahal izan delako, beste batzuetan inguruko herrietako paloteadoren bertsioak garatuz.\nPaloteadoren hitzezko parteak euskaraz eman zituzten lehen aldiz 2016ko ikuskizun batean, Iruñean eta Sanferminetan, Lodosa, Sartaguda eta Cabanillasko dantzariek. Hitzak Patxi Labordak egin zituen eta dantzak eta musika Cabanillasen berreskuratutakoak izan ziren.\nPaloteadoak ez dira bakarrik Nafarroako Erriberako kontua, Ebro ibaiaren isurian, eta baita Queiles, Alhama eta Huecha ibaien arroetako herrietan egiten dira, Errioxako eta Aragoiko herrietan, eta Euskal Herrian bertan ere, baita Arabako Errioxako herri batzuetan, hala nola Villabuenan.\nNafarroan Corteskoak dira ezagunenak, iraupen historikoaren ondorioz, baina baiata ere berreskuratu dira Murchanten (1970eko hamarkada, Jose Maria Jimeno Jurioren ekimenez), Ribaforadan 1975ean, Fustiñanan 1979an, Tuteran 1982an, Monteagudon 1989an, Ablitasen 1996an, Cabanillasen 2013an; baita ere Buñuel, Cascante, Corella eta Cintruenigon. Berreskuratze hauetarik askotan Ortzadar Euskal Folklore Elkarteak parte hartze zuzena izan du.\nTuteran bezala Dance esaten zaio ikuskizunari Aragoiko zenbait herritan, bereziki Borja, Ainzon eta Tausten.\nErriberako paloteadoek eskema orokor bati jarraitzen diote normalean. Segizioa plazan sartu, eta gazteek dantza egiten dute lehenbizi; ondotik, herriko santuari agurra egin, eta nagusiak (mayoral, gazteleraz, hauxe baita paloteadoen ohiko hizkuntza) haren omenezko diskurtsoa eginez. Artzaina agertzen da gero (rabadán, gazteleraz). Normalean, petardo hotsekin batera deabrua ailegatzen da, eta bera bakarrik aritzen da solasean, plazan bildu direnen begiradapean. Horren ostean, aingerua agertzen da plazan, eta Ongiaren eta Gaizkiaren arteko borroka antzezten dute. Artzainak eta nagusiak artean solasaldia dute gero, eta orduan dantzarien txanda dator. Dantzen artean, artzainaren mintzaldia eta nagusiaren agurra izaten dira.\nPertsonaia gehiago ere badira toki batzuetan. Adibidez, Tuteran ohiko aktoreez gainera, hiru lagun igotzen dira taula gainera: Taranbana bufoia; alkatea, botere zibilaren irudi, eta Pepa, herritarren hitza lau haizeetara zabaltzen duen pertsonaia. Tuteran Dance esaten zaio ikuskizunari, El Dance, artikuluarekin ohikoan.\nAgurreko testua finkoa izaten da, nola ongiak gaizkia gainditzen duen, baina tarteko pasarteetan bestelako bertsoak ere botatzen dituzte pertsonaiek, urtean herrian gertaturikoak gogoratuz, kontu barregarriez trufatuz edota salaketa soziopolitikoa eginez. Kritika hauek ez dira izaten gogoko toki batzuetako udalentzat, eta jai-egitarautik erori izan dira inoiz paloteadoak, adibidez Fustiñanan berriro eten ziren 1995. urtean, 21. mendean berragertzeko.\nHitzaldien eta parte antzeztuen artean, dantzak izaten dira. Makilekin egiten dira dantza nagusiak, baina badira bestelakoak: zinta dantzak, arkuekin eginak, giza dorreak, ezpata dantzak arraragoak baina aurki litezke.\nGizonezkoak izan dira tradizionalki palotedoko antzezle eta dantzariak, baina 21. mendea hastearekin, emakumezkoak ere parte hartzen hasi dira herri gehienetan.\n↑ a b c d e Tubia, Iker. «Makiletan, sustraiak» Berria Noiz kontsultatua: 2020-05-11.\n↑ a b (Gaztelaniaz) Aranburu Urtasun, Mikel. (1987). «Contribución al estudio del paloteado: dances próximos a Borja, Ainzón y Tauste» Cuadernos de etnología y etnografía de Navarra (50): 289-364. ISSN 0590-1871..\n↑ a b omolinetl. «Paloteadoa, estreinakoz euskaraz» dantzan.eus Noiz kontsultatua: 2020-05-11.\n↑ (Gaztelaniaz) «Villabuena» Araba Dantzarien Biltzarra Noiz kontsultatua: 2020-05-11.\n↑ «Centro Cultural "Miguel Sánchez Montes" Tudela - Navarra» www.perrinche.com Noiz kontsultatua: 2020-05-11.


Puigdemonten kontrako suplikatorioa aztertzen hasiko da europarlamentua azaroaren 16an\nKataluniako presidente ohiari eta Toni Comin eta Clara Ponsati kontseilari ohiei immunitatea kendu ala ez erabaki beharko du Europako Parlamentuak.\n«Tentsio handiko uneak izan dira»\nBozketa egunetik lau egunera, garaipena lortu du Joe Biden Alderdi Demokrataren presidentegaiak. Egun korapilatsuak izan da askorentzat; besteak beste, AEBetan bizi diren zenbait euskaldunentzat. Azken astea nola bizi izan duten kontatu diote BERRIAri Eneko Axpek Kaliforniatik, eta Eli Etxetxikiak eta Juan Garziak Nevadatik.\nUrdina, gorria... eta morea\nEmakumeak izan dira demokraten sostengu nagusia azken urteetan. Baina babes hori ez da kargu publikoetan islatzen: soilik Kongresuko kideen laurdenak dira emakumezkoak.\nEvo Morales Boliviara itzuli da\nHerrialdean barrena bira bat hasi du presidente ohiak, eta bihar iritsiko da Cochabambara. Eskerrak eman dizkio Argentinari, eta, bereziki, Fernandez presidenteari. Ehunka herritar bildu dira ongietorria egiteko\nKarabakh Garaiko hiriburua ebakuatu dute, inguruko erasoen harira\nAzerbaijanek Shushi hiria konkistatu du; Stepanakertetik hamalau kilometrora dago. Bakuk Errusiarren hegazkin bat bota du, eta bi militar hil ditu


Olabezarra auzoan dago, Arratzu elizatik oso hur. Dorretxe ikusgarria da, bai muino batean dagoelako lurralde guztia jagonez, bai oinplano pentagonal exotikoa daukalako, bakarra Bizkaian.\nEz da batere normala dorretxeak muinoetan egotea, talaia modura; normalean beheko aldeetan egoten dira, erreka bazterretan, erreketako ura behar dute-eta burdinola eta errotak jardunean izateko. Hauxe dugu, beraz, barnealdeko dorretxeen artean muino baten dagoen dorretxe bakarretako bat.\nOndo zainduta dagoen eraikina litekeena da 783an Fortun Lopez Jaunak, lehenengotako Bizkaiko JaunaK, sortu izana. Badirudi XV. mendean berregin zela. XX. mendearen hasieran bere jabea Maria Eugenia Montijo enperatriza, Arteagako Anderea, izan zen eta, geroago, Juan Tomas Gandariasen oinordekoek jaso zuten. Ordutik aurrera esku desberdinetatik igaro da.\nOinplano pentagonaleko eta bost isurialdeko estalkidun dorretxe txiki eta sendoa da; harlangaitzez dago egina eta hegalak eta baoak harlandu onekoak ditu. Hormak, bi metroko lodierakoak, bao asko ditu fatxada guztietan. Fatxada nagusia 10 metro garai da eta hamahiru zabal; arku gotikodun atea dauka eta harburu handi bi, patin bati dagozkionak seguruenik. Fatxada honek bost gezilehio ditu, horietako bat zabala.\nSartaldeko horma ere 10 metro garai eta 13 metro zabal da; gezileiho bi, bao bi eta atea ditu. Iparraldeko fatxada 10 metro garai eta 10 metro zabal da eta leiho gotiko ederra dauka, arku konopialduna, bai eta bi bao eta gezileiho bat ere.\nAzkenik, Hegoaldeko fatxadak angelu irtena osotzen du eta itsu-leiho txiki eta zabala baino ez du zoruaren altueran.\nDorretxeak inguru guztian daukan harburu errenkada ikusgarria da; teilatuaren egitura harburu horretan dago bermatuta.\nDorretxeen arkitekturan bada ezohiko elementu bat, sortaldeko fatxadan, barrualdean, eskailera bat egotea hormari atxikita eraikinaren gainerako solairuetara joateko.